sagorsarker/bangla-wikipedia huggingface dataset:
মঞ্জুরুল করিম

তিনি স্বরাষ্ট্র, যোগাযোগ, তথ্য, স্বাস্থ্য, বেসামরিক বিমান চলাচল ও পর্যটন, শ্রম ও জনশক্তি সহ বিভিন্ন মূল মন্ত্রণালয়ে বাংলাদেশ সরকারের সেক্রেটারি হিসাবে দায়িত্ব পালন করেছিলেন।
তিনি নোয়াখালী জেলায় স্বাধীন বাংলাদেশের প্রথম পতাকা উত্তোলন করেছিলেন,
তখন তিনি নোনোয়াখালীর জেলা প্রশাসক (ডিসি) হিসাবে নিয়োজিত ছিলেন।
১৯৯০ সালে তিনি বিশ্ব স্কাউটিংয়ের ব্যতিক্রমী সেবার জন্য বিশ্ব স্কাউট সংস্থা একমাত্র বিশিষ্ট ২০৬ তম "ব্রোঞ্জ" ওল্ফকে ভূষিত হন। 
করিম সাহেব ৪ ডিসেম্বর ২০১৭ এ ঢাকার অ্যাপোলো হাসপাতালে মারা যান। তিনি রেখে গেছেন তার একমাত্র ছেলে মুনাজ্জির শেহমত করিম, পুত্রবধু গুলনাজ আলম, তাঁর একমাত্র মেয়ে নওশিন ফারজানা করিম, জামাতা আমিনুল হক এবং ২ নাতি নাতনী।
সৌরজগতের ক্ষুদ্র বস্তু

সৌরজগতের ক্ষুদ্র বস্তু (ইংরেজি: small Solar System body বা SSSB) হল সৌরজগতের সেই সব বস্তু যেগুলি গ্রহ, বামন গ্রহ বা প্রাকৃতিক উপগ্রহ নয়। শব্দটি ইন্টারন্যাশানাল অ্যাস্ট্রোনমিক্যাল ইউনিয়ন কর্তৃক প্রথম ২০০৬ সালে সংজ্ঞায়িত হয় এই ভাষায়: "[প্রাকৃতিক] উপগ্রহ ব্যতীত সূর্য-প্রদক্ষিণকারী অন্য সকল বস্তুকে একত্রে ‘সৌরজগতের ক্ষুদ্র বস্তুসমূহ’ নামে উল্লেখ করা হবে"।
অর্থাৎ, সৌরজগতের ক্ষুদ্র বস্তুগুলি হল: ধূমকেতুসমূহ; সকল ধ্রুপদি গ্রহাণুসমূহ (বামন গ্রহ সেরেস ছাড়া); সকল ট্রোজানসমূহ; এবং সেন্টোর ও নেপচুন-উত্তর বস্তুসমূহ (বামন গ্রহ প্লুটো, হাউমেয়া, মাকেমাকে ও এরিস এবং সম্ভাব্য বামন গ্রহগুলি ছাড়া)।
সীতা রাম গোয়েল

সীতা রাম গোয়েল (১৬ অক্টোবর ১৯২১ - ৩ ডিসেম্বর ২০০৩) একজন ভারতীয় ইতিহাসবিদ, প্রকাশক এবং লেখক ছিলেন। তিনি ভারতীয় ইতিহাস, ধর্ম এবং রাজনীতি সম্পর্ক বিষয়ক বই রচনার জন্য পরিচিত। তিনি ছিলেন সমাজতন্ত্রবিরোধী এবং সম্প্রসারণবাদী ইসলাম এবং খ্রিস্টান ধর্মের ধর্মপ্রচারক কার্যকলাপ দ্বারা সৃষ্ট ভারতীয় সংস্কৃতি ও ঐতিহ্যের ক্ষতি নিয়েও ব্যাপকভাবে লিখেছেন। তার পরবর্তী কর্মজীবনে তিনি ভারতীয় রাজনীতিতে একজন ভাষ্যকার হিসেবে আবির্ভূত হন।
সীতা রাম গোয়েল ১৯২১ সালে পাঞ্জাবের একটি হিন্দু পরিবারে জন্মগ্রহণ করেন। তবে তার শৈশব কাটে কলকাতায়। পরিবারটি কবির ও নানকের সাথে তুলনীয় নির্গুণ সাধক শ্রী গরীবদাসকে এর পৃষ্ঠপোষক সাধক হিসাবে দেখে এবং তাঁর শ্লোক "গ্রন্থ সাহেব" প্রায়শই তাদের বাড়িতে পাঠ করা হত।
গোয়েল ১৯৪৪ সালে দিল্লি বিশ্ববিদ্যালয় থেকে ইতিহাসে স্নাতক অর্জন করেন। একজন ছাত্র হিসেবে তিনি একজন সমাজকর্মী ছিলেন এবং তার গ্রামের একটি হরিজন আশ্রমে কাজ করতেন। আর্য সমাজ, হরিজন এবং ভারতীয় স্বাধীনতা আন্দোলনের প্রতি তার সহানুভূতি এবং মহাত্মা গান্ধীর প্রতি তার দৃঢ় সমর্থন তাকে তার গ্রামের অনেক লোকের সাথে বিবাদে নিয়ে আসে। তিনি কলেজে থাকাকালীন সংস্কৃত বলতে ও লিখতে শিখেছিলেন।
সিরাজুল হক (রাজনীতিবিদ)

সিরাজুল হক বাংলাদেশ জাতীয়তাবাদী দলের রাজনীতিবিদ, মুক্তিযোদ্ধা, জামালপুর-৫ আসনের সাবেক সংসদ সদস্য ও সাবেক স্বাস্থ্য উপমন্ত্রী।
সিরাজুল হক জামালপুর জেলায় জন্মগ্রহণ করেন।
সিরাজুল হক ১৯৯১ সালের পঞ্চম ও ফেব্রুয়ারি ১৯৯৬ সালের ষষ্ঠ জাতীয় সংসদ নির্বাচনে বাংলাদেশ জাতীয়তাবাদী দলের মনোনয়ন নিয়ে জামালপুর-৫ আসন থেকে সংসদ সদস্য নির্বাচিত হয়েছিলেন। খালেদা জিয়ার প্রথম মন্ত্রিসভায় তিনি স্বাস্থ্য উপমন্ত্রী হিসেবে দায়িত্ব পালন করেন।
জুন ১৯৯৬ সালের সপ্তম, ২০০১ সালের অষ্টম ও ২০০৮ সালের নবম জাতীয় সংসদ নির্বাচনে তিনি একই আসন থেকে বিএনপির মনোনয়ন নিয়ে অংশ নিয়ে পরাজিত হন।
পল হোয়াইটল

পল আরস্কিন হোয়াইটল (; জন্ম: ১০ ফেব্রুয়ারি, ১৯১০ - মৃত্যু: ২৮ আগস্ট, ১৯৮৮) অকল্যান্ড এলাকায় জন্মগ্রহণকারী নিউজিল্যান্ডীয় আন্তর্জাতিক ক্রিকেটার ছিলেন। নিউজিল্যান্ড ক্রিকেট দলের অন্যতম সদস্য ছিলেন তিনি। ১৯৩৩ সালে সংক্ষিপ্ত সময়ের জন্যে নিউজিল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর নিউজিল্যান্ডীয় ক্রিকেটে অকল্যান্ড দলের প্রতিনিধিত্ব করেন পল হোয়াইটল। দলে তিনি মূলতঃ ডানহাতি ব্যাটসম্যান হিসেবে খেলতেন।
খেলোয়াড়ী জীবনের শুরুতে পারনেল ক্লাবের পক্ষে খেলেন। ১৯২৮-২৯ মৌসুম থেকে ১৯৪৬-৪৭ মৌসুম পর্যন্ত পল হোয়াইটলের প্রথম-শ্রেণীর খেলোয়াড়ী জীবন চলমান ছিল। আগ্রাসী উদ্বোধনী ব্যাটসম্যান হিসেবে পল হোয়াইটলের যথেষ্ট সুনাম ছিল। দর্শনীয় ব্যাটিং না করলেও নিজেকে ঠিকই খেলার জগতে ডুবিয়ে রেখেছিলেন তিনি। তবে, আন্তর্জাতিক ক্রিকেটে তাকে আর খেলার সুযোগ দেয়া হয়নি।
ডানহাতি উদ্বোধনী ব্যাটসম্যান পল হোয়াইটল চমৎকারভাবে স্ট্রোকের ফুলঝুরি ছোঁটাতেন। অকল্যান্ডের পক্ষে প্রথম-শ্রেণীর ক্রিকেট খেলায় অংশ নেন। ১৯২৮-২৯ মৌসুম থেকে ১৯৪৬-৪৭ মৌসুম পর্যন্ত অকল্যান্ডের পক্ষে খেলে কিছুটা সফলতার স্বাক্ষর রেখেছেন। এ পর্যায়ে ইনিংস প্রতি ৩৭ রান সংগ্রহ করেছিলেন তিনি।
১৯৩৪-৩৫ মৌসুমে অকল্যান্ডের পক্ষে খেলেন। এ পর্যায়ে ওয়েলিংটন দলের বিপক্ষে খেলার প্রথম ইনিংসে ১১৫ রান তুলেন। এটিই তার প্রথম-শ্রেণীর ক্রিকেটে প্রথম শতরানের ইনিংস ছিল। এরপর দ্বিতীয় ইনিংসে ১৫৫ রান সংগ্রহ করেছিলেন তিনি।
১৯৩৬-৩৭ মৌসুমে স্বর্ণালী খেলা উপহার দেন। বৃষ্টিবিঘ্নিত খেলায় অকল্যান্ডের সদস্যরূপে ওতাগোর বিপক্ষে ডুনেডিনে বেশ ভালো খেলেন। বিল কারসনকে সাথে নিয়ে তৃতীয় উইকেটে ৪৪৫ রান তুলেন। তাদের এ সংগ্রহটি প্রায় ৪০ বছর বিশ্বরেকর্ড হিসেবে টিকেছিল। দলের সংগ্রহ ২৫/২ থাকাবস্থায় মাঠে নামেন। মাত্র ২৬৮ মিনিটে এ রানগুলো সংগৃহীত হয়। খেলায় তিনি ১৯৫ রান তুলে ব্যক্তিগত সর্বোচ্চ প্রথম-শ্রেণীর রান করেন।
সমগ্র খেলোয়াড়ী জীবনে দুইটিমাত্র টেস্টে অংশগ্রহণ করেছেন পল হোয়াইটল। ২৪ মার্চ, ১৯৩৩ তারিখে ক্রাইস্টচার্চে সফরকারী ইংল্যান্ড দলের বিপক্ষে টেস্ট ক্রিকেটে অভিষেক ঘটে তার। এরপর, ৩১ মার্চ, ১৯৩৩ তারিখে অকল্যান্ডে একই দলের বিপক্ষে সর্বশেষ টেস্টে অংশ নেন তিনি।
সমগ্র খেলোয়াড়ী জীবনে দুইটিমাত্র টেস্টে অংশগ্রহণ করার সুযোগ লাভ করেছিলেন পল হোয়াইটল। উভয়ে খেলাই ১৯৩২-৩৩ মৌসুমের বডিলাইনের সফর শেষে নিউজিল্যান্ডে সংক্ষিপ্ত সময়ের জন্যে পদার্পণকারী এমসিসি দলের বিপক্ষে খেলেছিলেন তিনি। উভয় খেলাতেই দুই ইনিংসে ৫৬৩ রান সংগ্রহকারী ওয়ালি হ্যামন্ডের ক্রীড়ানৈপুণ্যে ভাস্বর ছিল। তন্মধ্যে একবারই আউট হয়েছিলেন ওয়ালি হ্যামন্ড। হোয়াইটল চার ইনিংসে ৬৪ রান তুলে দুইবার অপরাজিত অবস্থায় মাঠ ছাড়েন।
১৯৩৫-৩৬ মৌসুমে এরল হোমসের নেতৃত্বাধীন এমসিসি দলের বিপক্ষে প্রতিনিধিত্বকারী খেলায় অংশগ্রহণ করলেও আর তাকে কোন টেস্ট খেলতে দলে রাখা হয়নি।
ব্যক্তিগত জীবনে বিবাহিত ছিলেন পল হোয়াইটল। অ্যালিসন মার্গারেট হল নাম্নী আনুষ্ঠানিকভাবে বিশ্বের প্রথম মহিলা টেস্ট স্কোরারের সাথে পরিণয়সূত্রে আবদ্ধ হন।
২৮ আগস্ট, ১৯৮৮ তারিখে ৭৮ বছর বয়সে অকল্যান্ড এলাকায় পল হোয়াইটলের দেহাবসান ঘটে।
রাম স্বরূপ

রাম স্বরূপ (১৯২০ - ২৬ ডিসেম্বর ১৯৯৮) একজন ভারতীয় পণ্ডিত, দার্শনিক এবং লেখক এবং হিন্দু পুনরুজ্জীবনবাদী আন্দোলনের চিন্তাবিদ ছিলেন। তিনি ভারতীয় ইতিহাস, ধর্ম এবং রাজনীতি সম্পর্কে তার বইয়ের জন্য পরিচিত। তিনি ধর্মের সমালোচকও ছিলেন। সীতা রাম গোয়েলের সাথে একত্রে তিনি প্রকাশনা সংস্থা ভয়েস অব ইন্ডিয়া প্রতিষ্ঠা করেছিলেন। তার বই "হাদিসের মাধ্যমে ইসলাম বোঝার" বইটি ভারতে নিষিদ্ধ ছিল।
রাম স্বরূপ আগরওয়াল ১৯২০ সালে হরিয়ানা রাজ্যের অন্তর্গত সোনিপথে এক ব্যাংকার পিতার ঘরে জন্মগ্রহণ করেন। তিনি ১৯৪১ সালে দিল্লি বিশ্ববিদ্যালয় থেকে অর্থনীতিতে স্নাতক ডিগ্রি অর্জন করেছিলেন। তিনি ভারতের স্বাধীনতা আন্দোলনে অংশ নিয়েছিলেন, এবং অরুণা আসফ আলীর মতো মুক্তিযোদ্ধাদের সহায়তা করেছিলেন। ১৯৪৪ সালে তিনি চেঞ্জার্স ক্লাব শুরু করেছিলেন, এর মধ্যে লক্ষ্মী চাঁদ জৈন, রাজ কৃষ্ণ, গিরিলাল জৈন এবং ইতিহাসবিদ সীতা রাম গোয়েল অন্তর্ভুক্ত ছিলেন। ১৯৪৮-৪৯ সালে, তিনি মহাত্মা গান্ধীর শিষ্য মীরা বেহনের (মেডেলিন স্লেড) হয়ে কাজ করেন।
শফিকুল ইসলাম খোকা

শফিকুল ইসলাম খোকা (৩ আগস্ট ১৯৪৭-১৫ সেপ্টেম্বর ২০১৭) বাংলাদেশের জামালপুর জেলার রাজনীতিবিদ, মুক্তিযোদ্ধা ও জামালপুর-৩ আসনের সাবেক সংসদ সদস্য ছিলেন।
শফিকুল ইসলাম খোকা ৩ আগস্ট ১৯৪৭ সালে জামালপুর জেলার ঝাউগড়ায় জন্মগ্রহণ করেন।
শফিকুল ইসলাম খোকা জামালপুর জেলা মুক্তিযোদ্ধা সংসদের কমান্ডার ছিলেন। তিনি ১৯৮৪ সালে বাকশালের মনোনয়নে জামালপুর পৌরসভার চেয়ারম্যান নির্বাচিত হয়ে ছিলেন। ১৯৮৬ সালের তৃতীয় জাতীয় সংসদ নির্বাচনে তিনি আওয়ামী লীগের নেতৃত্বাধীন আট দলের প্রার্থী হিসেবে জামালপুর-৩ আসন থেকে সংসদ সদস্য নির্বাচিত হন। পরে তিনি জাতীয় পার্টিতে যোগ দিয়ে একই আসন থেকে ১৯৮৮ সালের চতুর্থ জাতীয় সংসদ নির্বাচনে দ্বিতীয়বার সংসদ সদস্য নির্বাচিত হন। পরবর্তী সময়ে আওয়ামী লীগে যোগ দিয়ে জামালপুর জেলা আওয়ামী লীগের উপদেষ্টা হিসেবে দায়িত্ব পালন করেন শফিকুল ইসলাম খোকা।
শফিকুল ইসলাম খোকা ১৫ সেপ্টেম্বর ২০১৭ সালে ঢাকার ইউনাইটেড হাসপাতালে মৃত্যুবরণ করেন তাকে জামালপুর পৌর কবরস্থান সমাহিত করা হয়।
মাহমিদ

মাহমিদ (; এছাড়াও মাহমুদ ও শহীদ মোহাম্মদ বাকের-ই সদর নামে বেশ পরিচিত) হল ইরানের খুজেস্তান প্রদেশের শুশ শাহরিস্তানের কেন্দ্রীয় জেলার হোসেইনাবাদ পল্লী জেলার একটি গ্রাম। ২০০৬ এর আদমশুমারি অনুসারে, এর জনসংখ্যা ৪৪৫ জন, ৬১ টি পরিবার।
রল লুইস

রল নিকোলাস লুইস (; জন্ম: ৫ সেপ্টেম্বর, ১৯৭৪) গ্রেনাডায় জন্মগ্রহণকারী সাবেক ওয়েস্ট ইন্ডিয়ান আন্তর্জাতিক ক্রিকেটার। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ১৯৯৭ থেকে ২০০৮ সময়কালে ওয়েস্ট ইন্ডিজের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে গ্রেনাডা, সাউদার্ন উইন্ডওয়ার্ড আইল্যান্ডস ও উইন্ডওয়ার্ড আইল্যান্ডস দলের প্রতিনিধিত্ব করেন। দলে তিনি মূলতঃ অল-রাউন্ডার হিসেবে খেলতেন। ডানহাতে ব্যাটিংয়ের পাশাপাশি লেগ-স্পিন বোলিং করতেন রল লুইস।
১৯৯১-৯২ মৌসুম থেকে ২০১০ সাল পর্যন্ত রল লুইসের প্রথম-শ্রেণীর খেলোয়াড়ী জীবন চলমান ছিল। ঘরোয়া ক্রিকেটে দূর্দান্ত খেলার স্বীকৃতিস্বরূপ ২০০৬ সালে নিউজিল্যান্ড গমন করার সুযোগ পান। ২৬.৪৩ গড়ে ৩২ উইকেট লাভের পর ২০০৫-০৬ মৌসুমের প্রথম-শ্রেণীর ক্রিকেটে ১৭.৫৪ গড়ে ২৪ উইকেট দখল করেন।
রেড স্ট্রাইপ বোল প্রতিযোগিতায় উইন্ডওয়ার্ড আইল্যান্ডসের অধিনায়কত্ব করেছেন। ইংল্যান্ডের ব্যারো ক্রিকেট ক্লাবে খেলেছেন।
সমগ্র খেলোয়াড়ী জীবনে পাঁচটিমাত্র টেস্ট ও ছাব্বিশটি একদিনের আন্তর্জাতিকে অংশগ্রহণ করেছেন রল লুইস। ১৭ নভেম্বর, ১৯৯৭ তারিখে পেশাওয়ারে স্বাগতিক পাকিস্তান দলের বিপক্ষে টেস্ট ক্রিকেটে অভিষেক ঘটে তার। ২ জানুয়ারি, ২০০৮ তারিখে কেপটাউনে সফরকারী ওয়েস্ট ইন্ডিজ দলের বিপক্ষে সর্বশেষ টেস্টে অংশ নেন তিনি।
পরিসংখ্যানগতভাবে বিশ্বের অন্যতম সর্বাপেক্ষা অকার্যকর টেস্ট বোলার তিনি। ডানহাতে ব্যাট করতেন ও লেগ স্পিনার ছিলেন। তিন টেস্টে অংশ নিয়ে ৯৭.৩ ওভার বোলিং করেন। ৩৮৮ রান খরচ করে মাত্র এক উইকেট পান। এরফলে তার ব্যাটিং গড় দাঁড়ায় ৩৮৮.০০। ফলশ্রুতিতে, টেস্ট ক্রিকেটে সর্বাপেক্ষা বাজে বোলিং গড়ের অধিকারী হন।
১৯৯৮-৯৯ মৌসুমে দক্ষিণ আফ্রিকা গমন করেন। জোহেন্সবার্গ টেস্টে দক্ষিণ আফ্রিকান উইকেট-রক্ষক মার্ক বাউচারকে ব্রায়ানে লারা’র হাতে ক্যাচে বিদেয় করেছিলেন তিনি।
২০০৬ সালে নিউজিল্যান্ডের বিপক্ষে খেলার জন্যে পুনরায় ওয়েস্ট ইন্ডিজ দলে আমন্ত্রণ বার্তা পান। ২০০৭-০৮ মৌসুমে দক্ষিণ আফ্রিকা গমন করেন।
২০০৮ সালে পুনরায় তাকে ওয়েস্ট ইন্ডিজ দলে ভেড়ানো হয়। দক্ষিণ আফ্রিকার বিপক্ষে দ্বিতীয় টেস্টে অংশ নেন। খেলায় তিনি তিন উইকেট পান। এরফলে তার বোলিং গড়ের যথেষ্ট উত্তরণ ঘটে। কিন্তু কেপটাউনে অনুষ্ঠিত ঐ টেস্টে তার দল সাত উইকেটে পরাজয়বরণ করে। ২০০৯ সালে বাংলাদেশের বিপক্ষে খেলার সুযোগ লাভ করেন। দলের প্রধান খেলোয়াড়দের আর্থিক দর কষাকষির কারণে এ সুযোগ পান তিনি।
নভেম্বর, ২০১০ সালে ওয়েস্ট ইন্ডিজ ক্রিকেট বোর্ডের অপারেশন্স বিভাগের প্রকল্প কর্মকর্তা হিসেবে নিযুক্ত হন। ক্রিকেট খেলায় থেকে অবসর গ্রহণের পর ভারতে অনুষ্ঠিত ২০১৬ সালের আইসিসি বিশ্ব টুয়েন্টি২০ প্রতিযোগিতায় ওয়েস্ট ইন্ডিজ ক্রিকেট দলের অন্তর্বর্তীকালীন অপারেশন্স টিম ম্যানেজারের দায়িত্ব পালন করেছিলেন। এ প্রতিযোগিতা চলাকালে দলীয় অধিনায়ক ড্যারেন স্যামি ডব্লিউআইসিবির কাছ থেকে খুব কম সহায়তার বিপরীতে তার অসামান্য ভূমিকা পালনের কথা জনসমক্ষে তুলে ধরেন।
মীরজাদী সেব্রিনা ফ্লোরা

মীরজাদী সেব্রিনা ফ্লোরা একজন বাংলাদেশি রোগতত্ত্ববিদ এবং জনস্বাস্থ্য বিশেষজ্ঞ। তিনি স্বাস্থ্য অধিদপ্তরের অতিরিক্ত মহাপরিচালক (পরিকল্পনা ও উন্নয়ন) ও স্বাস্থ্য অধিদপ্তরের কোভিড-১৯ টিকাবিষয়ক কমিটির সভাপতি হিসেবে দায়িত্ব পালন করছেন। এর পূর্বে তিনি রোগতত্ত্ব, রোগ নিয়ন্ত্রণ ও গবেষণা ইনস্টিটিউটের (আইইডিসিআর) পরিচালক ছিলেন। তিনি "ফাউন্ডেশন ফর অ্যাডভান্সমেন্ট অব ইন্টারন্যাশনাল মেডিকেল এডুকেশন অ্যান্ড রিসার্চের" ফেলো। ২০২০ সালের ১৩ আগস্ট তিনি স্বাস্থ্য অধিদপ্তরের অতিরিক্ত মহাপরিচালক (পরিকল্পনা ও উন্নয়ন) পদে নিযুক্ত হন। ২০২৩ সালের জানুয়ারিত তাকে বদলি করে জাতীয় প্রতিষেধক ও সামাজিক চিকিৎসা প্রতিষ্ঠানের (নিপসম) পরিচালক পদে নিয়োগ দেওয়া হয়।
মীরজাদী ১৯৮৩ সালে ঢাকা মেডিকেল কলেজে ভর্তি হন। ঢাকা মেডিকেল কলেজ থেকে এমবিবিএস ডিগ্রি লাভ করার পর বেশ কিছু প্রতিষ্ঠানে কাজ করেন। পরে জাতীয় প্রতিষেধক ও সামাজিক চিকিৎসা প্রতিষ্ঠান (নিপসম) থেকে রোগতত্ত্বে স্নাতকোত্তর ডিগ্রি লাভ করেন। এরপর তিনি বাংলাদেশ মেডিকেল রিসার্চ কাউন্সিলে সহকারী পরিচালক হিসেবে যোগদান করে তিন বছর গবেষণা করেন। তিনি নিপসমে সহকারী অধ্যাপক হিসেবে যোগদান করেন। পরে কেমব্রিজ বিশ্ববিদ্যালয় থেকে পিএইচডি ডিগ্রি লাভ করেন।
মীরজাদী ২০১৬ সালে রোগতত্ত্ব, রোগ নিয়ন্ত্রণ ও গবেষণা ইনস্টিটিউটের পরিচালক হিসেবে নিয়োগ পান। পরিচালক হিসেবে নিয়োগ পাওয়ার পর তিনি বাংলাদেশের বিভিন্ন গুরুত্বপূর্ণ স্থানে মহামারি সৃষ্টিকারী ভাইরাস ও রোগ বিস্তার প্রতিরোধে বিভিন্ন নিরাপত্তা ব্যবস্থা ও গবেষণা করেন। তার তত্ত্বাবাধানে ঢাকার শাহজালাল বিমানবন্দরে জিকা ভাইরাস, মধ্য প্রাচ্যের শ্বাসযন্ত্রের সিন্ড্রোম সম্পর্কিত করোনভাইরাস এবং ২০১৯-২০ সালে করোনাভাইরাসের বৈশ্বিক মহামারি প্রতিরোধে নিরাপত্তা ব্যবস্থা গ্রহণ করা হয়। তার দল ২০১৭ সালে বাংলাদেশে চিকুনগুনিয়া প্রতিরোধে কাজ করেন।
তিনি "ইন্টারন্যাশনাল এসাসিয়েশন অব দ্য ন্যাশনাল পাবলিক হেল্‌থ ইনস্টিটিউটের" সহ-সভাপতি হিসেবেও দায়িত্ব পালন করছেন।
মীরজাদী সেব্রিনা ফ্লোরা সাধারণত গণমাধ্যমের সামনে পেশাদারী দৃষ্টিভঙ্গিতে উপস্থিত হন এবং ব্যক্তিগত জীবন সম্পর্কে কমই প্রকাশ করে থাকেন। তিনি জনস্বাস্থ্য গবেষণা, নীতি-পরিকল্পনা এবং নতুন প্রজন্মের স্বাস্থ্য বিশেষজ্ঞ তৈরিতে উৎসাহিত ভূমিকা রাখেন।
তথ্যসূত্র
অনিতা কুপ্পুসামি

অনিতা কুপ্পুসামি হলেন একজন ভারতীয় (তামিল) সঙ্গীতশিল্পী। তিনি মূলত একজন তামিল লোক সঙ্গীত এবং কর্ণাটিক সংগীতশিল্পী। তিনি একই সাথে একজন টিভি হোস্ট।তিনি "নাতুপুরা পট্টু"র দ্বারা বিখ্যাত হয়েছেন, যা তামিল লোকসঙ্গীত বা লোকসংস্কৃতির একটি বিশেষ শাখা।
অল্প বয়স থেকেই তিনি গায়ক হতে আগ্রহী ছিলেন।গান গাওয়া ছাড়াও তিনি বেশ কয়েকটি টিভি রিয়েলিটি শোতে বিচারক হিসাবে কাজ করেছেন। তিনি রান্নার উপরে কয়েকটি বই লিখেছেন এবং টিভিতে বিভিন্ন রান্নার অনুষ্ঠানে উপস্থিত হয়েছেন।
তিনি বেঙ্গালুরুতে জন্মগ্রহণ করেছিলেন এবং মেট্টুপলায়মে বড়ো হয়েছেন। শৈশবকাল থেকেই তিনি সঙ্গীতে আগ্রহী ছিলেন। তাই তিনি সংগীতকে পেশা হিসেবে বেছে নেয়ার ব্যাপারে তাঁর পরিবারকে রাজি করান। তিনি কয়ম্বাটোরের অবিনাশী লিঙ্গম কলেজ থেকে সংগীতে বি.এ. ডিগ্রি অর্জন করেন। তারপর তিনি চেন্নাইয়ের ইউনিভার্সিটি অব মাদ্রাজে যোগদান করেন। সেখান থেকে তিনি কর্ণাটিক সঙ্গীতের উপর এম.এ. ডিগ্রি লাভ করেন।
এখানেই পুষ্পবনাম কুপ্পুসামির সাথে তাঁর পরিচয় হয়। তাদের মধ্যে খুব ভাল সম্পর্ক গড়ে ওঠে। তাঁরা বিভিন্ন প্রতিযোগিতা এবং কনসার্টে একসাথে গান গাইতেন। একসময় তাঁদের সম্পর্ক এতই গভীর হয় যে তাঁরা বিবাহ বন্ধনে আবদ্ধ হন। তিনি তাঁর স্বামী পুষ্পবনামের কাছ থেকে তিনি একটি তামিল লোকশিল্প "নাতুপুরা পট্টু" শিখেছিলেন।
তাঁর স্বামী হলেন পুষ্পবনাম কুপ্পুসামি। তিনিও একজন গায়ক। এই দম্পতির দুজন কন্যা সন্তান রয়েছে।একজন হলেন পল্লবী আগরওয়াল, যিনি একজন চিকিৎসক এবং অন্যজন হলেন মেহা। অনিতা কুপ্পুসামি ২০১৩ সালের সেপ্টেম্বরে সর্বভারতীয় আন্না দ্রাবিড় মুনেত্র কড়গম বা "এআইডিএমকে" রাজনৈতিক দলে যোগ দেন।
অনিতার মূল দৃষ্টি ছিল তামিল লোকশিল্প, ""নাতুপুরা পট্টু"" তে। তাঁর স্বামী পুষ্পবনম কুপ্পুসামির সাথে তিনি যৌথভাবে ভারতে এবং বিদেশে প্রায় ৩,০০০ কনসার্টে গান গেয়েছেন।
তিনি তাঁর গানের মাধ্যমে এইডস, যৌতুক, ধূমপান, মদ্যপান ইত্যাদির কুফল; নারী-শিশু হত্যা, শিশুশ্রমের বিরুদ্ধে সচেতনতা; এবং নারী শিক্ষা এবং শিশুদের বুকের দুধ খাওয়ানোর গুরুত্বের বিষয়ে সচেতনতা সহ সার্বিক সামাজিক সচেতনতা বৃদ্ধির জন্য কাজ করেছেন।
প্রথমদিকে তাঁর লক্ষ্য ছিল মূলধারার নেপথ্য সঙ্গীতশিল্পী (প্লে-ব্যাক গায়ক) হয়ে ওঠা। তবে কনসার্টের জন্য তার ঘন ঘন ভ্রমণের কারণে তিনি নেপথ্য সঙ্গীতে (প্লে-ব্যাক গানে) মনোনিবেশ করতে পারেননি। 
বিভিন্ন কনসার্ট ছাড়া তিনি মূলত লোকসঙ্গীত এবং নেপথ্য সঙ্গীত (প্লেব্যাক গান) গেয়েছেন।
জাতীয় প্রতিষেধক ও সামাজিক চিকিৎসা প্রতিষ্ঠান

জাতীয় প্রতিষেধক ও সামাজিক চিকিৎসা প্রতিষ্ঠান (নিপসম) স্বাস্থ্য ও পরিবার কল্যাণ মন্ত্রণালয়ের আওতাধীন বাংলাদেশের একটি জনস্বাস্থ্য প্রতিষ্ঠান। ১৯৯০ সাল থেকে প্রতিষ্ঠানটি "ইনস্টিটিউট স্কুল অব পাবলিক হেলথ অ্যাসোসিয়েশন" এবং "এশিয়া প্যাসিফিক কনসোর্টিয়াম ফর পাবলিক হেলথের" সদস্যভুক্ত।
১৯৭৪ সালে শেখ মুজিবুর রহমানের উদ্যোগে ঢাকার মহাখালীতে নিপসম প্রতিষ্ঠিত হয়। এর শিক্ষা কার্যক্রম চালু হয় ১৯৭৮ সাল থেকে।
প্রতিষ্ঠানের পরিচালক প্রতিষ্ঠানটির প্রশাসনিক শীর্ষ আধিকারিক। এছাড়া নিপসমে ১২টি বিভাগের বিভাগীয় প্রধানগণ স্ব স্ব বিভাগের শিক্ষা ও প্রশাসনের প্রধান হিসেবে দায়িত্ব পালন করেন।
জনস্বাস্থ্য বিষয়ক প্রতিষ্ঠানটির লক্ষ্য চারটি। ১. শিক্ষাদান, ২. প্রশিক্ষণ, ৩. গবেষণা ও ৪. পরামর্শ প্রদান। 
২০২০ সালের ফেব্রুয়ারি পর্যন্ত প্রতিষ্ঠানটি ১২টি বিভাগে শিক্ষাদান করে থাক যার মধ্যে রয়েছে, জীব পরিসংখ্যান, কমিউনিটি মেডিসিন, চিকিৎসা কীটতত্ত্ব, রোগতত্ত্ব, পরিবেশ ও পেশাগত স্বাস্থ্য, স্বাস্থ্য শিক্ষা, মাতৃ ও শিশু স্বাস্থ্য, অনুজীববিদ্যা, পুষ্টিবিজ্ঞান ও প্রাণরসায়ন, জনশক্তি, জনস্বাস্থ্য ও হাসপাতাল ব্যবস্থাপনা এবং পরজীবীবিদ্যা। প্রতিষ্ঠানটিতে ৯টি বিষয়ে এমপিএইচ(১৮ মাস মেয়াদী) এবং একটি বিষয়ে এমফিল কোর্স(২৪ মাস মেয়াদী) চালু আছে।
বঙ্গবন্ধু শেখ মুজিব মেডিকেল বিশ্ববিদ্যালয়ের ফ্যাকাল্টি অব মেডিকেল অ্যান্ড সোশ্যাল সায়েন্স বিভাগটি ১৯৯৯ সালে আলাদা করে এই প্রতিষ্ঠানের আওতাভূক্ত করা হয়।
নিপসম ১৯৭৮ সালে ক্যালিফোর্নিয়া বিশ্ববিদ্যালয় ও ১৯৮২ সালে লিভারপুল বিশ্ববিদ্যালয় কর্তৃক নিসৃষ্ঠ প্রতিষ্ঠান হিসেবে গণ্য হয়। ২০০৬ সাল থেকে প্রতিষ্ঠানটি বিশ্ব স্বাস্থ্য সংস্থার সহযোগী কেন্দ্র হিসেবে পরিগণিত হচ্ছে। 
"জার্নাল অব প্রিভেন্টিভ এন্ড সোশ্যাল মেডিসিন" (ISSN 1012-8697) নিপসমের ষাণ্মাসিক গবেষণা প্রকাশনা।
বেইরা

বেইরা হল স্কটিশ পুরাণে উল্লিখিত শীতকালের ব্যক্তিরূপ তথা সকল দেবদেবীর মা ক্যালিয়াক ভেউর-এর একটি নাম। নামটি দিয়েছিলেন বিংশ শতাব্দীর লোককথাবিদ ডোনাল্ড আলেকজান্ডার ম্যাকেঞ্জি। তিনি কেল্টীয় সৃষ্টি অতিকথাগুলির একটির (যেটিতে সচরাচর স্থানীয় ভূমিরূপগুলি উল্লিখিত হয়েছে) সঙ্গে যুক্ত এবং গ্রিক পুরাণের গেইয়া এবং নর্স পুরাণের জর্ডের সমতুল্য ভূমিকা পালন করতেন।
ম্যাকেঞ্জির মতে, বেইরা ছিলেন একজন একচক্ষু দানবী। তাঁর চুল ছিল সাদা, গাত্রবর্ণ ছিল গাঢ় নীল এবং দাঁত ছিল মরিচা-বর্ণের। একটি জাদু হাতুড়ি দিয়ে তিনি স্কটল্যান্ডের পাহাড়-পর্বত নির্মাণ করেন এবং নিজের অমনোযোগী দাসী নেসাকে একটি নদীতে পরিণত করেন। সেই নদীর বাঁধ ভেঙে একটি হ্রদ সৃষ্টি হয়, যেটি লক নেস নামে পরিচিত। বেন নেভিস ছিল তাঁর "পর্বত সিংহাসন"। বছরের দীর্ঘতম রাত্রিটি ছিল শীতের রানির রাজত্বের সমাপ্তিকাল। মনে করা হত, সেই সময় তিনি যৌবনকূপের কাছে আসতেন এবং সেই জাদু-জল পান করে প্রতিদিন তরুণতর হতে শুরু করতেন।
মাহমুদ আস-সারখী

সাইয়্যিদ মাহমুদ আস-সারখী আল-হাসানী (; জন্ম: ১৯৬৪) একজন ইরাকি শিয়া স্কলার। তিনি গ্র্যান্ড আয়াতুল্লাহ মোহাম্মদ সাদেক আল সদর এবং আলী আল-সিস্তানির অধীনে ইরাকের নাজাফের মাদ্রাসায় অধ্যয়ন করেছেন। 
মাহমুদ আল-সরখী আল-হাসানী ১৯৬৪ সালে বাগদাদে জন্মগ্রহণ করেছিলেন। তার পরিবার তার শেকড় হাসান ইবনে আলীর কাছে আবিষ্কার করে । তিনি তাঁর পিতার কাছে বড় হয়েছিলেন, ছোটবেলা থেকেই বিজ্ঞান বিষয়ক বইয়ের প্রতি তার আগ্রহ ছিল। তিনি নিজ শহরে প্রাথমিক ও মাধ্যমিক বিদ্যালয় শেষ করেছেন। তিনি অত্যন্ত স্মার্ট ছাত্র ছিলেন এবং তিনি বাগদাদের ইঞ্জিনিয়ারিং কলেজে সিভিল বিভাগে
অধ্যায়ন করেন ও ১৯৮৭ সালে তিনি স্নাতক হন। তাঁর শিক্ষাবর্ষের সময়, তিনি ধর্মীয় বিজ্ঞানের খুব আগ্রহী ছিলেন, তাই তিনি বাগদাদের ছোট ছোট মসজিদে সেগুলি অধ্যয়ন শুরু করেছিলেন। আনুষ্ঠানিকভাবে, তিনি ১৯৯৪ সালে নাজাফের বৈজ্ঞানিক কেন্দ্র হাউজায় ধর্মীয় বিজ্ঞান অধ্যয়ন করেছিলেন। তত্ক্ষণাত্, তিনি গ্র্যান্ড আয়াতুল্লাহ সাইয়েদ মোহাম্মদ আল-সদরের পরিচালিত হাওজায় যোগ দেন। প্রথম থেকেই, তিনি আল-সদর দ্বারা হাওজার অন্যতম স্মার্ট শিক্ষার্থী হিসাবে স্বীকৃতি পেয়েছিলেন এবং তিনি তাকে বাহিত আল_খারিজে (গ্র্যান্ড আয়াতুল্লাহর পদমর্যাদার আগে ধর্মীয় শিক্ষার্থীদের জন্য সর্বোচ্চ শ্রেণি) যোগদানের জন্য ডেকেছিলেন
গুরু দত্ত

গুরু দত্ত নামে পরিচিত বসন্ত কুমার শিবশঙ্কর পাদুকোন (৯ জুলাই ১৯২৫ - ১০ অক্টোবর ১৯৬৪) ছিলেন একজন ভারতীয় চলচ্চিত্র পরিচালক, প্রযোজক ও অভিনেতা। তিনি ১৯৫০ ও ১৯৬০-এর দশকে ধ্রুপদী হিন্দি চলচ্চিত্র "প্যায়াসা", "কাগজ কে ফুল", "সাহিব বিবি অউর গুলাম", ও "চৌধবিঁ কা চান্দ" নির্মাণ করেন। "প্যায়াসা" ও "কাগজ কা ফুল" চলচ্চিত্র দুটিকে সর্বকালের সেরা চলচ্চিত্র হিসেবে গণ্য করা হয় এবং "টাইম" সাময়িকীর "সর্বকালের ১০০ সেরা চলচ্চিত্র তালিকা"য় "প্যায়াসা" অন্তর্ভুক্ত। ২০০২ সালে "সাইট অ্যান্ড সাউন্ড"-এর সমালোচক ও পরিচালকদের ভোটেও এটি সেরা ১০০ চলচ্চিত্রের তালিকায় স্থান পায়, যেখানে দত্তকে সর্বকালের সেরা পরিচালক হিসেবে উল্লেখ করা হয়েছে। ২০১০ সালে সিএনএনের "সর্বকালের সেরা ২৫ এশীয় অভিনেতা" তালিকায় তার নাম অন্তর্ভুক্ত হয়।
তিনি ১৯৫০-এর দশকে হিন্দি চলচ্চিত্রে গীতধর্মী ও শৈল্পিক চলচ্চিত্র নির্মাণের জন্য এবং ১৯৫৭ সালে "প্যায়সা" চলচ্চিত্র দিয়ে হিন্দি চলচ্চিত্রের বাণিজ্যধারার প্রসারের জন্য সর্বাধিক খ্যাতি অর্জন করেন। তার পরবর্তী কয়েকটি চলচ্চিত্র কাল্ট খ্যাতি লাভ করে। তার চলচ্চিত্রগুলির পুনঃমুক্তিকালে দর্শকদের নজর কাড়ে, বিশেষ করে জার্মানি, ফ্রান্স ও জাপানে।
গুরু দত্ত ১৯২৫ সালের ৯ই জুলাই তৎকালীন ব্রিটিশ ভারতের মাদ্রাজ প্রেসিডেন্সির পাদুকোনে জন্মগ্রহণ করেন। তার প্রকৃত নাম বসন্ত কুমার শিবশঙ্কর পাদুকোন, কিন্তু তার শৈশবে একটি দুর্ঘটনার পর তার নাম পরিবর্তন করে গুরু দত্ত রাখা হয়, কারণ ধারণা করা হয় এই নামটি কল্যাণকর। তার পিতামাতা মূলত কারওয়ারে বসবাস করতেন কিন্তু পরে স্থান পরিবর্তন করেছিলেন। দত্ত কলকাতার ভবানীপুরে তার শৈশব কাটান। ফলে তিনি বাংলা বলতে পারেন। তার বোন ললিতা লাজমি একজন বিখ্যাত ভারতীয় চিত্রশিল্পী। তার ভাগ্নী কল্পনা লাজমি একজন স্বনামধন্য ভারতীয় চলচ্চিত্র পরিচালক, প্রযোজক ও চিত্রনাট্যকার।
বীণা সহস্রবুদ্ধে

বীণা সহস্রবুদ্ধে (১৪ সেপ্টেম্বর ১৯৪৮ - ২৯ জুন ২০১৬) হলেন কানপুরের একজন শীর্ষস্থানীয় ভারতীয় কণ্ঠশিল্পী এবং হিন্দুস্তানী শাস্ত্রীয় সংগীতের সুরকার। তিনি মূলত গোয়ালিয়র ঘরানায় গান গাইতেন, তবে তার মধ্যে জয়পুর ঘরানা ও কিরানা ঘরানাও মিশ্রিত ছিল। সহস্রবুদ্ধে খেয়াল ও ভজনের সংগীতশিল্পী হিসাবে পরিচিত ছিলেন। 
বীণা সহস্রবুদ্ধে একটি সংগীত পরিবারে জন্মগ্রহণ করেছিলেন। তাঁর পিতা শঙ্কর শ্রীপদ বোড়াস ছিলেন কণ্ঠশিল্পী বিষ্ণু দিগম্বর পালুস্করের শিষ্য। তিনি তাঁর প্রাথমিক সংগীত শিক্ষা পিতার অধীনে এবং তার পরে তাঁর ভাই কাশীনাথ শঙ্কর বোড়াসের অধীনে শুরু করেছিলেন। শৈশবে তিনি কত্থক নাচ শিখতেন । সহস্রবুদ্ধের সংগীত শিক্ষকদের মধ্যে ছিলেন বলভন্তরাই ভট্ট, বসন্ত ঠাকুর এবং গজাননরাও যোশী।
তিনি কানপুর বিশ্ববিদ্যালয় থেকে কন্ঠ উপস্থাপনা, সংস্কৃত সাহিত্য এবং ইংরেজি সাহিত্যে স্নাতক ডিগ্রি অর্জন করেছিলেন (১৯৬৮)। এরপর "এবিজিএমভি মন্ডল" থেকে কন্ঠ উপস্থাপনায় স্নাতকোত্তর ("সংগীত অলঙ্কার") (১৯৬৯) এবং কানপুর বিশ্ববিদ্যালয় থেকে সংস্কৃত বিষয়ে আরেকটি স্নাতকোত্তর ডিগ্রি অর্জন করেছিলেন (১৯৭৯)। এবিজিএমভি মন্ডল তাঁকে ১৯৮৮ সালে কণ্ঠ সংগীতে ডক্টরেট ডিগ্রি ("সংগীত প্রবীণ") প্রদান করেন। এরপর কয়েক বছর তিনি এসএনডিটি পুনে ক্যাম্পাসের সংগীত বিভাগের প্রধান ছিলেন।
তিনি সমগ্র ভারতবর্ষ এবং বিশ্বের বিভিন্ন দেশে কণ্ঠশিল্পী হিসেবে পরিবেশন করেছিলেন।
তাঁর পিতা শঙ্কর শ্রীপদ বোড়াস ছিলেন ওমকারণাথ ঠাকুর এবং বিনায়করাও পটবর্ধনের সমসাময়িক। তিনি ছিলেন, বিখ্যাত গন্ধর্ব মহাবিদ্যালয়ের প্রতিষ্ঠাতা, বিষ্ণু দিগম্বর পালুস্করের প্রথম দিকের শিক্ষার্থী। মুম্বই থেকে কানপুরে এসে সংগীত ছড়িয়ে দেওয়ার জন্য পালুস্কার বিশেষভাবে বোড়াসকে মনোনীত করেছিলেন। বোড়াস এবং শান্তা ১৯২৬ সালে কানপুরে পাড়ি জমান। সেখানে তাঁরা একটি সংগীত সমাজ প্রতিষ্ঠা করেন এবং শিক্ষার্থীদের সংগীত শিক্ষা দেওয়া শুরু করেন। তাঁরা এই কাজে অন্য শিল্পীদের আমন্ত্রণ জানান এবং সংগীতের প্রচার শুরু করেন। পালুস্করের গীতি ঐতিহ্যটি ছিল মূলত গোয়ালিয়র ঘরানার এবং মেজাজের সঙ্গে গাওয়া গান। কানপুর একটি শিল্প নগরী ছিল, এখানে কোন উল্লেখযোগ্য কোন সাংস্কৃতিক জীবন ছিলনা। বিশেষত শাস্ত্রীয় সংগীত তো ছিলইনা। ততদিন পর্যন্ত উত্তরপ্রদেশের অন্যান্য জায়গা যেমন বেনারস এবং এলাহাবাদ সংগীতে সমৃদ্ধ ছিল। বীণার মা শান্তাও একজন গায়ক ছিলেন এবং কানপুরের স্থানীয় বিদ্যালয়ে সংগীত শেখাতেন। বীণা সংগীতের এমন একটা পরিবেশে বড় হয়ে উঠেছিলেন। বাবার কাছ থেকে প্রশিক্ষণের পাশাপাশি তিনি তাঁর ভাই কাশীনাথের কাছেও প্রশিক্ষণ নিয়েছিলেন। 
বীণা তাই ২০১২সালের ২রা ডিসেম্বর, তাঁর শেষ সঙ্গীতানুষ্ঠানটি করেছিলেন। তারপরে তাঁর প্রগ্রেসিভ সুপার নিউক্লিয়ার পলসি নামে একটি বিরল অবক্ষয়জনিত স্নায়বিক অবস্থা রোগ ধরা পড়ে, যে অসুখে এক হাজার মানুষের মধ্যে একজন আক্রান্ত হতে পারে। এই রোগের কোন চিকিৎসা নেই। ২০১৬ সালের ২৯ শে জুন, তিনি মারা যান।
বসুন্ধরা কোমকালি

বসুন্ধরা কোমকালি (জন্ম: ১৯৩১ - মৃত্যু: ২০১৫), বসুন্ধরা তাই নামে পরিচিত, একজন ভারতীয় শাস্ত্রীয় সংগীতজ্ঞ। তিনি গোয়ালিয়র ঘরানার, হিন্দুস্তানি সঙ্গীতের এক পুরানো ঐতিহ্যবাহী খেয়ালের অন্যতম শীর্ষ গায়ক। তিনি প্রখ্যাত সংগীতশিল্পী কুমার গন্ধর্বের স্ত্রী ছিলেন এবং ২০০৯ সালের সংগীত নাটক অকাদেমি পুরস্কার পেয়েছিলেন। ভারত সরকার শাস্ত্রীয় সংগীতে তাঁর অবদানের জন্য ২০০৬ সালে তাঁকে চতুর্থ সর্বোচ্চ ভারতীয় বেসামরিক সম্মাননা পদ্মশ্রী প্রদান করেছিল। 
বসুন্ধরা শ্রীখণ্ডে ওরফে বসুন্ধরা কোমকালি, ভারতের ঝাড়খণ্ড রাজ্যের বৃহত্তম শহর জামশেদপুরের একটি সংগীতপ্রেমী পরিবারে জন্মগ্রহণ করেছিলেন। তাঁর প্রথম বছরগুলি কলকাতায় কেটেছে। মাত্র ১২ বছর বয়সে অল ইন্ডিয়া মিউজিক কনফারেন্সে তিনি কুমার গন্ধর্বের সাথে সাক্ষাত করেছিলেন। তিনি কোন খ্যাতিমান সংগীতশিল্পীর অধীনে শাস্ত্রীয় সংগীত শেখার ইচ্ছা সম্পর্কে তাঁকে অবহিত করেছিলেন। গন্ধর্ব তাঁকে মুম্বাইতে আসতে বলেছিলেন কিন্তু দ্বিতীয় বিশ্বযুদ্ধ এর মধ্যেই শুরু হয়ে গিয়েছিল, তাই তিনি সেই সময় মুম্বাইতে যেতে পারেন নি। কলকাতায় অবস্থান করে তিনি সংগীত শেখেন এবং আকাশবাণী কলকাতা কেন্দ্রের হয়ে সংগীত পরিবেশন শুরু করেন। যুদ্ধের পরে, ১৯৪৬ সালে তিনি মুম্বাইয়ে চলে আসেন এবং বিশিষ্ট কণ্ঠশিল্পী ও সংগীতজ্ঞ বি. আর. দেওধরের অধীনে প্রশিক্ষণ নেওয়া শুরু করেন, কারণ গন্ধর্ব ঐ সময়ে তাঁকে শেখানোর মতো সময় পাননি। পরে, তিনি প্রশিক্ষণের জন্য গন্ধর্বের কাছে ফিরে আসেন এবং ১৯৬২ সালে এই সংগীতশিল্পীকে বিয়ে করেন।
পরের ত্রিশ বছর কুমার গন্ধর্বের সাথে সংগীতে কন্ঠদান করেছিলেন এবং ১৯৯৯ সালে স্বামীর মৃত্যুর পরে কেবল একক সংগীত করেছেন। জানা গেছে যে, তিনি গন্ধর্বের সাথে থাকার জন্য তাঁর কর্মজীবন উৎসর্গ করেছিলেন। তিনি গোয়ালিয়র ঘরানার খেয়াল ঐতিহ্যের প্রতি দৃঢ় থেকেছেন। তাঁর গুরু বি. আর. দেওধর সেই ঐতিহ্যের জন্য বিখ্যাত ছিলেন। বসুন্ধরা ভারতের বিভিন্ন মঞ্চে খেয়াল ঐতিহ্যে সংগীত পরিবেশন করেছিলেন। তিনি ১৯৯৯ সালে হিন্দুস্তানি সংগীতে কণ্ঠ দেওয়ার জন্য সংগীত নাটক অকাদেমি পুরস্কার পেয়েছিলেন। ছয় বছর পরে, ২০০৬ সালে, ভারত সরকার তাঁকে চতুর্থ সর্ব্বোচ্চ ভারতীয় বেসামরিক পুরস্কার পদ্মশ্রী দিয়ে সম্মানিত করেছিল। 
মধ্যপ্রদেশের দেওয়াসে তাঁর নিজ বাসভবনে কার্ডিয়াক এরেস্টের কারণে হৃৎপিণ্ডের গতি থেমে যাওয়ায়, ৮৪ বছর বয়সে বসুন্ধরা কোমকালি মারা যান। তাঁর শেষকৃত্য দেওয়াসেই করা হয়েছিল। তাঁর কন্যা, কলাপিনী কোমকালি, বর্তমানে হিন্দুস্তানী সংগীতের বিশিষ্ট কণ্ঠশিল্পী।
রিমি বসু সিনহা

এলাহাবাদের এক অতি পরিচিত বাঙালি পরিবারে রিমি জন্মগ্রহণ করেছিলেন এবং সংগীত ও নাটকের পরিবেশে বেড়ে উঠেছিলেন। তিনি ছয় বছর বয়সে সংগীত শিখতে শুরু করেছিলেন এবং পরবর্তীকালে বহু সাংস্কৃতিক অনুষ্ঠানে অংশ নিতে শুরু করেছিলেন। পনেরো বছর বয়সে তিনি আকাশবাণীর শিল্পী হয়েছিলেন এবং বেশ কয়েকটি সঙ্গীতানুষ্ঠানে অংশ নিয়েছিলেন। বর্তমানে তিনি আকাশবাণী এবং দূরদর্শনের শীর্ষ শ্রেণির শিল্পী। ছয় বছর বয়সে, তিনি প্রয়াত শ্রী বিএন বিশ্বাস জি-র কাছে অন্যান্য ঘরানার সাথে সাথে হিন্দুস্তানি সংগীত শিখতে শুরু করেছিলেন। তাঁর সংগীত ও গানের প্রতিভা দেখে তাঁর বাবা-মা তাঁকে স্কুল ও কলেজ পর্যায়ে হিন্দুস্তানী সংগীতকে বিষয় হিসাবে নিতে উৎসাহিত করেছিলেন। পরবর্তীকালে, তিনি পণ্ডিত রামশ্রেয়া ঝা জি এবং শ্রীমতি কমলা বোসের অধীনে এলাহাবাদ বিশ্ববিদ্যালয় থেকে হিন্দুস্তানি সংগীতে স্নাতকোত্তর করেন। তিনি এলাহাবাদের প্রয়াগ সংগীত সমিতি থেকে হালকা সংগীতে সংগীত প্রভাকর এবং সিনিয়র ডিপ্লোমাও সম্পন্ন করেন। সঙ্গীত জীবনকে তাঁর পেশা হিসেবে নিতে, তিনি তাঁর পরিবারের, বিশেষত স্বামী শ্রী রামকৃষ্ণ সিনহার উৎসাহ ও সমর্থন সম্পূর্ণরূপে পেয়েছিলেন।
ভারতের মুষ্টিমেয় মহিলা সংগীত সুরকারদের মধ্যে অন্যতম, রিমি আকাশবাণী এবং দূরদর্শনের শীর্ষ স্তরের শিল্পী। তিনি ভারতে ও বিদেশে অসংখ্য সংগীত পরিবেশন করেছেন। ভারতীয় হাই কমিশন কর্তৃক আয়োজিত, কেনিয়ার নাইরোবিতে, তিনি জাতিসংঘের অফিসে একটি অনুষ্ঠানে অংশ নিয়েছিলেন। তিনি ৪ টি কনসেপ্ট অ্যালবাম প্রকাশ করেন, যার মধ্যে প্রথমটি মাইয়া কা দরবার, টাইমস গ্রুপের একটি প্রযোজনা সংস্থা টাইমস মিউজিক, এটি প্রকাশ করেছিল। 
তিনি তাঁর অ্যালবাম এবং অন্যান্য সংগীত কার্য ও প্রকল্পের জন্য কবিতা কৃষ্ণমূর্তি, সুনিধী চৌহান, শ্রেয়া ঘোষাল, উষা মঙ্গেশকর, কুমার সানু, মহালক্ষ্মী আয়ার, কে এস চিত্রা, রিচা শর্মা সহ আরো অনেক সুপরিচিত শিল্পীদের সাথে কাজ করেছেন। 
তিনি বর্তমানে দৃঢ় ধারণা/বিষয়ের ভিত্তিতে বিভিন্ন সংগীত প্রকল্প/অ্যালবামে কাজ করছেন। তিনি মুম্বইয়ের ইন্ডিয়ান টেলিভিশন একাডেমি, সা রে গা মা একাডেমির মতো বিখ্যাত সংগীত একাডেমির কন্ঠ সংস্কৃতিবিশারদ/গুরু হিসাবে যুক্ত আছেন।
কৃষ্ণ কৃষ্ণ অ্যালবামটি হল ভগবান কৃষ্ণের জন্য আধ্যাত্মিক এবং ভক্তিমূলক গানের একটি সংগ্রহ। অ্যালবামটি আইনি জ্যোতিষ্ক এবং তাঁর বাবা বিচারপতি পালক বসুর অনুরাগী স্মৃতিতে উৎসর্গীকৃত। এটি টাইমস মিউজিক প্রকাশ করেছিল।
মন বাওরা, হিন্দি অ্যালবাম, অক্টোবর ২০১৫ এ প্রকাশিত হয়েছিল। মন বাওরা অ্যালবামে রিমি বসু সিনহার গাওয়া ৪টি গান রয়েছে। অ্যালবামটি পশ্চিমী উপকরণ [গিটার, কীবোর্ড এবং ড্রাম] দিয়ে ভারতীয় ধ্রুপদী সুরের সংমিশ্রণে তৈরী ছিল, যা বিশ্ব সঙ্গীত হয়ে যায়।
সখী - নারীত্ব উদ্‌যাপন একটি সার্বজনীন প্রচেষ্টা। সখী - সেলিব্রেটিং উইমেনহুড, লিখেছেন এবং সুর করেছেন রিমি বসু সিনহা এবং গানগুলি গেয়েছেন চারটি প্রজন্মের খ্যাতিমান মহিলা শিল্পী - সুনিধী চৌহান, কে এস চিত্রা, কবিতা কৃষ্ণমূর্তি, রিচা শর্মা, ঊষা মঙ্গেশকর, মহালক্ষ্মী আয়ার, ঐশ্বরিয়া মজমুদার ও রিমি বসু সিনহা। অ্যালবামের দুটি গান লিখেছিলেন গীতিকার প্রতিভা শর্মা।
মাইয়া কা দরবার প্রকাশিত হয়েছিল ২০০৮ সালের অক্টোবর মাসে। অ্যালবামটির সুর করেছেন রিমি বসু সিনহা। কুমার সানু এবং রিমি বসু সিনহার গাওয়া ৬টি গান এই অ্যালবামটিতে স্থান পেয়েছিল।
গীতাঞ্জলি শর্মা

তিনি জাতীয় যুব পুরস্কার (২০১০), সংগীত নাটক একাডেমি থেকে ওস্তাদ বিসমিল্লাহ খান যুব পুরস্কার (২০১১), উত্তরপ্রদেশ সরকারের সর্বোচ্চ পুরস্কার যশ ভারতী পুরস্কার (২০১৫) এবং বেশ কয়েকটি অন্যান্য আঞ্চলিক ও জাতীয় স্তরের পুরস্কারের প্রাপক।
গীতাঞ্জলির জন্ম ১৯৮৪ সালের ৩রা সেপ্টেম্বর, উত্তর প্রদেশের মথুরায় নির্মল আচার্য এবং ড. পি আর শর্মার ঘরে। তাঁর প্রাথমিক শিক্ষা গোবর্ধনের সরস্বতী বিদ্যা মন্দির থেকে। তাঁর পরিবারের কারও শৈল্পিক পটভূমি ছিল না। তিনি পরিবারের কাছ থেকে খুব বেশি দিকনির্দেশনা এবং সমর্থন পাননি। কর্মজীবনের প্রথম পর্যায়ে তিনি কোনও আনুষ্ঠানিক প্রশিক্ষণ ছাড়াই বিদ্যালয় পর্যায়ে নৃত্য পরিবেশন শুরু করেছিলেন। তাঁর প্রথম বিদেশী পরিবেশন ছিল সিঙ্গাপুরে। পরে তিনি চীন, মেক্সিকো, লন্ডন, মার্কিন যুক্তরাষ্ট্র এবং আরও অনেক দেশে নৃত্য পরিবেশন করেছেন।
গীতাঞ্জলি শর্মা খুব অল্প বয়সে তাঁর নর্তকী জীবন শুরু করেছিলেন। তিনি স্থানীয় এবং আঞ্চলিক স্তরে নৃত্য পরিবেশন করে নিজেকে ব্রজ লোক নৃত্যশিল্পী হিসাবে প্রতিষ্ঠা করেছিলেন। ১৯৯৭ সালে, তিনি ব্রজ লোক এবং ঐতিহ্যবাহী কলা প্রচারের জন্য "গীতাঞ্জলি আন্তর্জাতিক লোক টাং" (জিআইএফটি) নামে একটি শিক্ষায়তন প্রতিষ্ঠা করেন। ২০০৮ সালে, তিনি নয়াদিল্লির কত্থক কেন্দ্রে রাজেন্দ্র গাঙ্গানীর পরিচালনায় কত্থক শিখতে শুরু করেন এবং পরে তিনি ২০১০ সালে উমা ডোগরার শিক্ষার্থীদের সাথে যোগ দিয়েছিলেন। তিনি এলাহাবাদের প্রয়াগ সংগীত সমিতি থেকে তাঁর প্রভাকর ডিগ্রি নেন। তিনি উত্তর প্রদেশের মথুরা থেকে প্রথম প্রশিক্ষিত কত্থক শিল্পী।
তিনি তাঁর নৃত্য পরিবেশনায় রাধার চরিত্রে অভিনয় করেছেন। তিনি শ্রীকৃষ্ণের জন্মস্থান বৃন্দাবন এবং মথুরা, যেখানে শ্রীকৃষ্ণ তাঁর শৈশবকাল কাটিয়েছিলেন, তার ঐতিহ্য রক্ষা করে চলেছেন। তাঁর রসলীলা নৃত্য প্রদর্শনের মধ্যে আছে ময়ুর নৃত্য, লাত মার হোলি, বরসানার ফুলের হোলি এবং উত্তরপ্রদেশের ব্রজ অঞ্চলের বিশেষ নৃত্যের ধরন চারুকলা।
তিনি মর্যাদাপূর্ণ খজুরাহো নৃত্য উৎসব, তাজ মহোৎসব, গঙ্গা মহোৎসব, পণ্ডিত দুর্গালাল মহোৎসব, রেইনড্রপ উৎসব এবং আরও অনেক উৎসবে তাঁর গুরু উমা ডোগরার সাথে নৃত্য প্রদর্শন করেছেন। তিনি অনেক বরিষ্ঠ শিল্পী যেমন বলিউড অভিনেত্রী হেমা মালিনী, লোক গায়ক মালিনী অবস্থী, সন্তুর বাদক পণ্ডিত শিবকুমার শর্মা এবং অনেক প্রখ্যাত শিল্পীর সাথে কত্থক পরিবেশন করেছেন।
২০১৬ সালের নভেম্বরের প্রথম সপ্তাহে, তিনি ভারতীয় সাপ্তাহিক পত্রিকা পাঞ্চজন্যর প্রচ্ছদ পৃষ্ঠায় প্রদর্শিত হয়েছিলেন। ২০১৬ সালের ডিসেম্বরে, তিনি উত্তরপ্রদেশের ব্রজ অঞ্চলের সর্বোচ্চ পুরস্কার ব্রজ রত্ন পুরস্কার পেয়েছিলেন। 
১৮ ডিসেম্বর ২০১৭, গীতাঞ্জলিকে সরকার পরিচালিত একটি প্রচারণা, স্বচ্ছ ভারত অভিযানের জন্য মথুরা-বৃন্দাবনের মুখপাত্র ঘোষণা করা হয়েছিল।
মালবিকা ওয়েলস

মালাবিকা ওয়েলস ( মালায়ালাম : മാളവിക വെയിൽസ്) একজন ভারতীয় চলচ্চিত্র এবং দূরদর্শন অভিনেত্রী এবং শাস্ত্রীয় নৃত্যশিল্পী। তিনি ত্রিশূরের মালয়ালী পরিবার থেকে এসেছেন। "মালারওয়াদী আর্টস ক্লাবে" তাঁর অভিনয়ের অভিষেক হয়েছিল। তিনি দূরদর্শন ধারাবাহিক "পোন্নাম্বিলি" -তে "পুন্না" চরিত্রে অভিনয় করে খ্যাতি অর্জন করেছিলেন। এটি মালয়ালম দূরদর্শন চ্যানেল মাজাবিল মনোরমায় সম্প্রচারিত হয়েছিল। 
মলবিকা ভারতের কেরালা রাজ্যের ত্রিশূর জেলায় পি জি ওয়েলস এবং সুদিনা ওয়েলসের ঘরে জন্মগ্রহণ করেন। তাঁর বড় ভাই মিঠুন ওয়েলস। তিনি ত্রিশূরের হরি শ্রী বিদ্যা নিধি বিদ্যালয়ে পড়াশোনা করেন। পরে তিনি অভিনয়ে ডিপ্লোমা করতে মুম্বাইয়ের অনুপম খেরের অভিনেতা প্রস্তুতির কর্মশালায় গিয়েছিলেন। তিনি ইন্দিরা গান্ধী রাষ্ট্রীয় মুক্ত বিশ্ববিদ্যালয় থেকে ইংরেজি সাহিত্যে বি.এ. করছেন। 
মালাবিকার যখন ৬ বছর বয়স তখন থেকেই তিনি নৃত্য শিখতে শুরু করেছিলেন এবং তিন বছর পরে গুরুভায়ুর শ্রীকৃষ্ণ মন্দিরে তাঁর আরঙ্গেত্রম করেছিলেন। তিনি কালামান্দালাম ক্ষেমাবতী এবং কালামান্দালাম প্রসন্ন উন্নির মতো মহামানবদের অধীনে শিখেছেন। তিনি ভরতনাট্যম, মোহিনীয়াত্তম এবং কুচিপুড়িতে প্রশিক্ষণপ্রাপ্ত। 
তিনি ২০০৯ সালে, ১৬ বছর বয়সে, মিস কেরালা প্রতিযোগিতায় অংশ নিয়েছিলেন। তিনি সবচেয়ে কম বয়সী প্রতিযোগী ছিলেন। তিনি প্রতিযোগিতার তৃতীয় পর্যায় পর্যন্ত গিয়েছিলেন এবং প্রতিযোগিতায় 'মিস বিউটিফুল আইজ' (সেরা নয়না) হিসাবে নির্বাচিত হন। পরে, বিনীত শ্রীনিবাসন তাঁর ছবিগুলি দেখেন এবং তাঁকে "মালরওয়াদি আর্টস ক্লাবে" একটি ভূমিকার জন্য মহলা নিয়েছিলেন।
যদিও "মালরওয়াদি আর্টস ক্লাবটি" তাঁর প্রথম প্রকাশ, তিনি এর আগে লেনিন রাজেন্দ্রনের "মকরামঞ্জুতে" অভিনয় করেছিলেন। তিনি যখন ষষ্ঠ শ্রেণিতে অধ্যয়নরত ছিলেন, তখন তিনি লেনিনের তথ্যচিত্র "আয়েশা"তেও অভিনয় করেছিলেন। মালয়ালম ব্লকবাস্টার, থিলাক্কমের কন্নড় পুনর্নির্মাণ "নন্দীশায়" তাঁকে দেখা গিয়েছিল। যেখানে তিনি কাব্য মাধবনের ভূমিকায় অভিনয় করেছিলেন। তারপরে তাঁকে "মাই ফ্যান রামু" এবং পরে আর্ট হাউজ ফ্লিকের "আত্মকথায়" দেখা গিয়েছিল, যেখানে তিনি এক ইঙ্গ-ভারতীয় কন্যার চরিত্রে অভিনয় করেছিলেন।
মালবিকার তামিল অভিষেক হয়েছিল "এন্না সাথাম ইন্ধা নেরাম" চলচ্চিত্র দিয়ে, যেখানে তাঁকে বধির শিক্ষার্থীদের এক শিক্ষক হিসাবে দেখা গিয়েছিল। তাঁর প্রথম তেলুগু চলচ্চিত্র "ধারী"-তে অভিনয়ের জন্য তিনি চুক্তিবদ্ধ হয়েছিলেন। এটি একটি ত্রিভুজ প্রেমের গল্প যার পরিচালক ছিলেন ছিল শ্রীনীবাস। এর মুখ্য ভূমিকায় অভিনয় করেছিলেন বিষ্ণু ও পরমেশ্বর, কিন্তু ছবিটি মুক্তি পায়নি। তিনি আরো দুইটি তামিল চলচ্চিত্রে কাজ করছেন: একটি পরিচালক আজাগুসেলভার আজাগুমাগন, যা আসলে তাঁর অভিষেক চলচ্চিত্র ছিল, কিন্তু মুক্তি পায় ৬ বছর পর ২০১৮ সালে। অপরটি ছিল "অরসুবাই অরসান", যেটি বক্স অফিসে চরম ব্যর্থ হয়েছিল 
২০১৫ সালে, মালবিকা মালয়ালম দূরদর্শন ধারাবাহিক পোন্নাম্বিলির মাধ্যমে তাঁর দূরদর্শনে অভিষেক হয়েছিল, যা সম্প্রচারিত হয়েছিল মাজাবিল মনোরমা চ্যানেলে।
এখন, তিনি দক্ষিণ ভারতীয় বহুভাষিক ধারাবাহিক "নন্দিনী-তে" জাহ্নবি চরিত্রে অভিনয় করছেন, যেটি সান টিভি, সূর্য টিভি, জেমিনি টিভি এবং উদয় টিভিতে সম্প্রচারিত হচ্ছে। তিনি বিনয় প্রসাদের সাথে অনুপমার চরিত্রে আম্মুভিন্তে আম্মায়ও অভিনয় করেছিলেন। তিনি দক্ষিণ ভারতীয় দূরদর্শন শিল্পের অন্যতম জনপ্রিয় অভিনেত্রী।
সরোজা বৈদ্যনাথন

সরোজা বৈদ্যনাথন (জন্ম: ১৯শে সেপ্টেম্বর ১৯৩৭) একজন নৃত্য পরিচালক, গুরু এবং উল্লেখযোগ্য ভরতনাট্যম নৃত্যবিদ। ভারত সরকার তাঁকে ২০০২ সালে পদ্মশ্রী এবং ২০১৩ সালে পদ্মভূষণ পুরস্কারে ভূষিত করেছিল। 
সরোজা ১৯৩৭ সালে কর্ণাটকের বেলারিতে জন্মগ্রহণ করেছিলেন। তিনি ভরতনাট্যমে তার প্রাথমিক প্রশিক্ষণ পেয়েছিলেন চেন্নাইয়ের সরস্বতী গণ নিলায়মের কাছে এবং পরে থানজাভুরের গুরু কাট্টুমান্নার মুথুকুমারান পিল্লাইয়ের কাছে। তিনি মাদ্রাজ বিশ্ববিদ্যালয়ের অধ্যাপক পণ্ডিত সাম্বামূর্তির অধীনে কর্ণাটকী সংগীতেও প্রশিক্ষণ নিয়েছিলেন এবং খাইরাগড়ের ইন্দিরা কলা সংগীত বিশ্ববিদ্যালয় থেকে নৃত্যে ডি.লিট করেছেন। 
সরোজা বিবাহের পরে বিরূপ প্রতিক্রিয়ার জন্য নাচ ছেড়ে দিয়েছিলেন। কারণ তার শ্বশুরবাড়ী ছিল রক্ষণশীল। এর পরিবর্তে তিনি বাড়ীতে শিশুদের নাচ শেখানো শুরু করেছিলেন। ১৯৭২ সালে তার স্বামী দিল্লিতে স্থানান্তরিত হওয়ার পরে, তিনি ১৯৭৮ সালে সেখানে গণেশ নাট্যালয় প্রতিষ্ঠা করেন। তিনি শুভাকাঙ্ক্ষী এবং স্পনসরদের কাছ থেকে আর্থিক সমর্থন পেয়েছিলেন এবং এর পরে ১৯৮৮ সালে নাট্যালয়ের ভবনটি কুতুব ইনস্টিটিউশনাল অঞ্চলে উঠে আসে। নাচের পাশাপাশি, শিক্ষার্থীদের ভরতনাট্যমকে সামগ্রিকভাবে বোঝাবার জন্য গণেশ নাট্যালয়ে তামিল, হিন্দি এবং কর্ণাটকী কন্ঠ সংগীতও শেখানো হয়। 
সরোজা একজন প্রখ্যাত নৃত্য পরিকল্পক এবং তার কৃতিত্বে আছে দশটি পূর্ণ দৈর্ঘ্যের ব্যালে এবং প্রায় দুই হাজার পৃথক ভারতনাট্যম নৃত্য ভঙ্গিমা। ২০০২ সালে প্রধানমন্ত্রী অটল বিহারী বাজপেয়ীর আসিয়ান শিখর সম্মেলনের সফরসঙ্গী হিসাবে তিনি দক্ষিণ-পূর্ব এশিয়ায় একটি সাংস্কৃতিক সফর করেছিলেন। কবি সুব্রমণ্যা ভারতীর গান ও কবিতাগুলির ওপর তিনি একটি প্রতিবেদন প্রকাশ করেছিলেন এবং তার কয়েকটি রচনা দিয়ে তিনি নৃত্যও প্রস্তুত করেছিলেন। 
সরোজা বৈদ্যনাথন ভারতনাট্যম ও কর্ণাটকী সংগীতের উপর অনেক বই লিখেছেন, তার মধ্যে আছে "দ্য ক্লাসিকাল ডান্স অফ ইন্ডিয়া", "ভরতনাট্যম - অ্যান ইন-ডেপথড স্টাডি", "কর্ণাটক সংগীতম", এবং "দ্য সায়েন্স অব ভরতনাট্যম" । |
সরোজার বাবা-মা দুজনেই লেখক ছিলেন এবং তার মা কনকম ধর্মরাজন তামিল ভাষার গোয়েন্দা কথাসাহিত্যিক ছিলেন। সরোজা বিহার ক্যাডারের আইএএস অফিসার বৈদ্যনাথনকে বিয়ে করেছেন। এই দম্পতির একটি পুত্র, কামেশ এবং তাঁদের পুত্রবধূ রমা বৈদ্যনাথন আন্তর্জাতিকভাবে প্রসিদ্ধ ভরতনাট্যম শিল্পী। 
সরোজাকে ২০০২ সালে পদ্মশ্রী এবং ২০১৩ সালে পদ্মভূষণে ভূষিত করেছিল ভারত সরকার। তিনি দিল্লি সরকারের সাহিত্য কলা পরিষদ সম্মান, তামিলনাড়ু ইয়াল ইসাই নাটক মনরম এবং সংগীত নাটক আকাদেমি পুরস্কার দ্বারা প্রদত্ত কালাইমামণি উপাধি ও পেয়েছেন। ২০০৬ সালে তাঁকে 'ভারত কলাই সুদর' উপাধি দেওয়া হয়েছিল।
মীনাক্ষী শ্রীনিবাসন

তিনি মাদ্রাজ মিউজিক একাডেমি আয়োজিত বার্ষিক আন্তর্জাতিক নৃত্য উৎসবে, সিঙ্গাপুর ইন্ডিয়ান ফাইন আর্টস সোসাইটি (এসআইএফএএস) আয়োজিত ভারতীয় উচ্চাঙ্গ সঙ্গীতের অনুষ্ঠানে এবং মিউজিয়াম গুমিট সহ আরো অনেক জায়গায় নৃত্য পরিবেশন করেছেন। তিনি ২০১১ সালে সঙ্গীত নাটক অকাদেমির কাছ থেকে ওস্তাদ বিসমিল্লাহ খান যুব পুরস্কার পান।
এছাড়াও শ্রীনিবাসন একজন পেশাদার স্থপতি এবং ভারতের তামিলনাড়ুর চেন্নাইয়ে কাম স্টুডিও (শান্ত স্টুডিও) নামে একটি বুটিক স্থাপত্যচর্চা প্রতিষ্ঠান পরিচালনা করেন। 
শ্রীনিবাসন ভারতের চেন্নাইয়ে, ১১ জুন ১৯৭১ সালে জন্মগ্রহণ করেছিলেন। শ্রীনিবাসন ভারতীয় শাস্ত্রীয় নৃত্যের অন্যতম একটি শাখা ভরতনাট্যমের প্রশিক্ষণ শুরু করেন কলাক্ষেত্রের ভেঙ্কটচালাপতির অধীনে, তারপর শেখেন এলারমেল ভাল্লির কাছে। 
তাঁকে দক্ষিণ ভারতের গুরুত্বপূর্ণ "সভা", যেমন মাদ্রাজ সংগীত একাডেমি, ব্রাহ্ম গণসভা, কৃষ্ণ গণসভা। এবং মারগাজি উৎসবে নৃত্য প্রদর্শন করতে দেখা গিয়েছিল। 
তিনি বেঙ্গালুরু হাব্বা, নাদাম উৎসব, পরিক্রমা উৎসব, শিল্পরমন নৃত্য উৎসব, ডোভার লেন সংগীত সম্মেলন কলকাতা, দেবদাসী উৎসব, সূর্য উৎসব, স্বরালয় উৎসব এবং নিশাগন্ধি উৎসব সহ দেশের অন্যান্য অংশে নৃত্য উৎসবে নৃত্য প্রদর্শন করেছেন।
তিনি এসপ্ল্যানেড - উপসাগরীয় থিয়েটার সিঙ্গাপুর ইন্ডিয়ান ফাইন আর্টস সোসাইটি (এসআইএফএএস) আয়োজিত আন্তর্জাতিক ভারতীয় শাস্ত্রীয় সঙ্গীত ও নৃত্যের অনুষ্ঠানে, সিঙ্গাপুরের সিঙ্গাপুর রিপোর্টারি থিয়েটার; মালয়েশিয়ার রামলি ইব্রাহিমের সূত্র নৃত্য থিয়েটারে, কানাডার ভ্যাঙ্কুভারে গাইট টু স্পিরিটি উৎসবে, লন্ডনের ইয়ং মাস্টার্স ফেস্টিভ্যাল এবং ফ্রান্স দেশের প্যারিসের মিউজিক গাইমেটে, হল্যান্ড এবং বেলজিয়ামেও নৃত্য প্রদর্শন করেছেন। 
তিনি তাঁর কাজের বেশ কয়েকটি সম্মাননা পেয়েছেন। তিনি তাঁর শক্তি এবং অভ্যন্তরীণ ক্ষমতা এবং তাঁর উপস্থাপিত " নৃত্য (খাঁটি নৃত্য), নৃত্য (ভাববাদী নৃত্য) এবং নাট্য (নাটক)" পরিকল্পনায় নৃত্যে "পরিমাপক প্রতিভা"-র জন্য প্রশংসিত হয়েছেন। তাঁকে নাট্য কলা বিপঞ্চি (২০০৭), নাট্য কলা দর্শিনী (২০১২) এবং নৃত্য অভিনয় সুন্দরম উপাধিতে ভূষিত করা হয়েছে। 
ভরতনাট্যমের ক্ষেত্রে উল্লেখযোগ্য অবদানের জন্য তাঁকে ২০১১ সালে ভারতের সংগীত, নৃত্য ও নাটকের জাতীয় প্রতিষ্ঠান সংগীত নাটক আকাদেমির ওস্তাদ বিসমিল্লাহ খান যুব পুরস্কার দেওয়া হয়েছিল।
মেধা যোধ

মেধা যোধ (জুলাই ৩১, ১৯২৭ আহমেদাবাদে - ১১ জুলাই ২০০৭ সান ডিয়েগোতে) ছিলেন একজন ভারতীয় এবং ইন্দো আমেরিকান ভরতনাট্যম নৃত্যশিল্পী। তিনি লস অ্যাঞ্জেলসের ইউনিভার্সিটি অব ক্যালিফোর্নিয়ায় শাস্ত্রীয় ভারতীয় নৃত্যের শিক্ষক ছিলেন। তিনি তাঞ্জোর বালাসারস্বতীর শিষ্য ছিলেন এবং গরবা নৃত্যের উপর একটি তথ্যচিত্র তৈরি করেছিলেন।
মেধা যোধের জন্ম ৩১ জুলাই, ১৯২৭ সালে, বর্তমান গুজরাত রাজ্যে অবস্থিত আহমেদাবাদ শহরে। মেধা পাঁচ বছর বয়স হওয়ার আগেই নাচ শুরু করছেন। শৈশবেই মেধা মুগ্ধ হন ভরতনাট্যম দেখে, যেটা ভারতের শ্রেষ্ঠ শাস্ত্রীয় নৃত্যের একটা ধরন।
নৃত্যে তাঁর আগ্রহ থাকা সত্ত্বেও, মেধা যোধের শিক্ষা আবর্তিত ছিল বিজ্ঞান শিক্ষাকে ঘিরে। মেধা মুম্বাই বিশ্ববিদ্যালয় থেকে বিজ্ঞানে স্নাতক ডিগ্রি লাভ করেন । তিনি পড়াশোনা চালিয়ে যান এবং ক্যালিফোর্নিয়ার স্ট্যানফোর্ড বিশ্ববিদ্যালয় থেকে স্নাতকোত্তর অর্জন করেন। পরে ১৯৮৪ সালে লস অ্যাঞ্জেলেস টাইমসের সাথে একটি সাক্ষাৎকারে মেধা যোধ নৃত্যশিক্ষক হিসেবে তাঁর অস্বাভাবিক শিক্ষাগত পটভূমিটি ব্যাখ্যা করেছিলেন, "আমার যথাযথ ব্রাহ্মণ পটভূমি রয়েছে। আমি ব্রিটিশ ভারতে বড় হয়েছি এবং আমি কলা শিখতে চাই, বিজ্ঞান নিয়ে এগিয়ে যেতে এবং বিদেশ ভ্রমণ করার আশা করি।"
মেধা যোধ ছোট থাকতেই ভারতের বাইরে ব্যাপক ভ্রমণ করেছিলেন। তাঁর ভ্রমণের ফলে নৃত্যের আধুনিক ও বিশ্বশৈলীর বিভিন্ন ধরন তাঁর কাছে উন্মোচিত হয়েছিল। শেষ পর্যন্ত, মেধা কানেকটিকাটে গিয়ে তাঁর সময়ের অন্যতম গুরুত্বপূর্ণ ভারতীয় নৃত্যশিল্পী তাঞ্জোর বালাসরস্বতীর ছাত্র হয়েছিলেন। তিনি আজীবন বালাসরস্বতীর ছাত্র এবং শিষ্য হয়ে থেকে গিয়েছিলেন।
ভ্রমণের সময় তিনি সুইডিশ মেডিকেল ছাত্র কার্ল ভন এসেনের সাথেও সাক্ষাত করেছিলেন এবং তার সাথে বিবাহবন্ধনে আবদ্ধ হয়েছিলেন। পরে এই দম্পতির বিবাহবিচ্ছেদ হয়।
মেধা ১৯৭৬ সালে লস অ্যাঞ্জেলসের ইউনিভার্সিটি অব ক্যালিফোর্নিয়া, (ইউসিএলএ)র অনুষদের সদস্য হন এবং বালসারস্বতীর মূল্যবোধ এবং নৃত্যশৈলী পাঠদানের দিকে মনোনিবেশ করেন। ১৯৯৪ সালে স্কুল থেকে অবসর গ্রহণের আগে পর্যন্ত তিনি ইউসিএলএতে ছিলেন। অবসর গ্রহণের পরেও তিনি ডান্স ক্যালিডোস্কোপ ধারাবাহিক সহ বেশ কয়েকটি ইউসিএলএ সংস্থার উপদেষ্টা হিসাবে দায়িত্ব পালন করে গেছেন।
মেধা যোধ ১৯৮৭ সালে একাডেমিকভাবে সুপরিচিত একটি ডকুমেন্টারি চলচ্চিত্র তৈরি করেছিলেন। "গারবা-রস:গুজরাতি সংস্কৃতিতে একটি ঝলক" শিরোনামের এই ছবিটি গুজরাতের ঐতিহ্যবাহী "গারবা (নৃত্য)" -কে কেন্দ্র করে তৈরী করা হয়েছিল।
অবসর নেওয়ার পরে মেধা সারা ক্যালিফোর্নিয়া জুড়ে বিভিন্ন অনুষ্ঠানে নৃত্য পরিবেশন করতে থাকেন। সান্টা মনিকার হাইওয়ে পারফরম্যান্স স্পেসের "স্পিরিটি ডান্স" সিরিজেও তিনি নৃত্যাভিনয় করেন 
২০০২ সালে ওকল্যান্ড থেকে ক্যালিফোর্নিয়ার সান দিয়েগোতে চলে আসার আগে পর্যন্ত মেধা যোধ ব্যক্তিগতভাবে পড়াতেন। 
স্বাস্থ্যহানির কারণে ২০০৭ সালের ১১ই জুলাই, মেধা যোধ সান দিয়েগোতে মারা যান। সেই সময় তিনি তাঁর মেয়ে কমলের মুইলেনবার্গের বাড়িতে ছিলেন। মৃত্যকালে তাঁর বয়স হয়েছিল ৭৯ বছর। তিনি দুই মেয়ে, কমল ও নীলা ভন এসেন এবং দুই নাতনিকে রেখে গেছেন। তাঁর ছেলে, এরিক ভন এসেন, ছিলেন এক জাজ ব্যাস বাদক, যিনি ১৯৯৭ সালে মারা গিয়েছিলেন।
এল. আতির কৃষ্ণা

কেরালার একটি সংগীত প্রিয় পরিবারে তাঁর জন্ম এবং তাঁর এক পূর্বপুরুষের নাম ছিল বিদ্বান শ্রী গোপাল পিল্লাই। তিনি ছিলেন একজন সুরকার এবং কর্ণাটক সঙ্গীতের তাঞ্জোর ঐতিহ্যের ধারক ও বাহক। 
কৃষ্ণা ছিলেন কে সি কৃষ্ণ পিল্লাই এবং এস লীলা কুরুপের কন্যা। তিনি তাঁর দাদু সংগীতা বিদ্বানের অধীনে তাঁর নিবিড় প্রশিক্ষণ শুরু করেছিলেন। শৈশবকালেই তিনি সংগীতের প্রতিভা দেখিয়েছিলেন। তিনি তাঁর বাবাকে গাইতে শুনে সঙ্গীত বাক্যাংশগুলি পুনরায় বলতে পারতেন।
কৃষ্ণা আট বছর বয়সে কন্ঠসংগীত ছেড়ে বেহালা হাতে নেন এবং শীঘ্রই প্রশংসা পেতে শুরু করেন। তিনি ৯ বছর বয়স থেকে কর্ণাটকী বেহালার একক বাদক হিসাবে বাজানো শুরু করেছিলেন। তিনি "ভারতীয় বেহালার রাজকুমারী" হিসাবে প্রশংসিত, এবং ভারতের প্রাক্তন প্রথম মহিলা (প্রেসিডেন্টের স্ত্রী) ঊষা নারায়ণান কর্তৃক "ভারতের সংগীত রত্ন" হিসাবে আখ্যায়িত হন, তিনি আন্তর্জাতিক সংগীত উৎসবে ভারতীয় শাস্ত্রীয় সংগীতের প্রতিনিধিত্ব করেছেন।
কৃষ্ণা ভারতের রাষ্ট্রপতির সরকারী বাসভবন রাষ্ট্রপতি ভবনে অনুষ্ঠানের জন্য দু'বার আমন্ত্রিত হয়েছিল। ২০০১ সালে, ভারতীয় ধ্রুপদী সংগীতের প্রতিনিধিত্বকারী হিসাবে, তিনি নয়াদিল্লিতে অনুষ্ঠিত "আন্তর্জাতিক শিশু" সম্মিলনের জন্য "দক্ষিণ ভারতীয় ধ্রুপদী সংগীতে বেহালা" শীর্ষক একটি প্রবন্ধ উপস্থাপনা করেছিলেন। ২০০২ সালে, তিনি কাজাকিস্তানে বছরব্যাপী সহস্রাব্দ উদযাপনের জন্য ২০ টিরও বেশি দেশের সংগীত ঘরানাগুলিকে সমন্বিত করে একটি অনন্য থিম্যাটিক 'ওয়ার্ল্ড মিউজিক নাইট' উপস্থাপন করেছিলেন।
২০০৩ সালে, কৃষ্ণা বিশ্বব্যাপী শান্তি ও সম্প্রীতির জন্য নিবেদিত তাঁর ৩২ ঘণ্টা দীর্ঘ, বিরতিহীন, দক্ষিণ ভারতীয় ধ্রুপদী বেহালা কনসার্টের জন্য গিনেস বিশ্ব রেকর্ড করেছিলেন। 'নাধব্রহ্ম' শিরোনামের এই অনুষ্ঠানটি তাঁর খ্যাতিমান দাদুর প্রতি শ্রদ্ধাঞ্জলিও ছিল। একই কৃতিত্বের জন্য তিনি লিমকা বুক অফ রেকর্ডসে একটি জায়গাও করে নিয়েছিলেন। "ক্লাসিকাল ইন্ডিয়ান মিউজিক ইন ভায়োলিন" শীর্ষক রাশিয়ার অভ্যন্তরীণ সংগীত উৎসবে বক্তৃতা বিভাগে সবচেয়ে কম বয়সী বক্তার মধ্যে তিনি ছিলেন। ২০০৫ সালে, জার্মানির মেনডেনের মেয়র তাঁকে আন্তর্জাতিক সংগীত উৎসব জাজ মিট ক্লাসিকসে বাজানোর জন্য আমন্ত্রণ জানিয়ে ছিলেন। তিনি জার্মানির কায়সারওয়ার্থে ১০০০ বছরের পুরানো গির্জার অনুষ্ঠানে প্রথম ভারতীয় ধ্রুপদী শিল্পী হিসেবে বেহালা বাদন উপস্থাপন করেছিলেন।
২০০৫ সালে, কৃষ্ণা ভারতের রাষ্ট্রপতি এ পি জে আবদুল কালামের ৭৪ তম জন্মদিন উদযাপনের জন্য উদ্বোধনী সংগীতানুষ্ঠানে আমন্ত্রিত হয়েছিলেন।
যমুনাবাই বাইকর

যমুনাবাই ওয়াইকর (বিবাহ পূর্ব যমুনাবাই বিক্রম জলি), একজন ভারতীয় লোক শিল্পী ছিলেন। মারাঠি লোক ঐতিহ্যের লাবণী এবং তামাশায় তাঁর দক্ষতার জন্য তিনি পরিচিত। এগুলি হলো লোকশিল্পের ধরন, যেগুলি নাচে ও গানে এই ঘরানার শিল্পকে প্রকাশ করে। তিনি সংগীত নাটক আকাদেমি পুরস্কার প্রাপক, তাঁকে ২০১২ সালে ভারত সরকার কর্তৃক চতুর্থ সর্বোচ্চ ভারতীয় নাগরিক পুরস্কার পদ্মশ্রী প্রদান করা হয়েছিল। 
 যমুনাবাই কোলহাটি সম্প্রদায়ের পরিবারে মহারাষ্ট্রের সাতারা জেলার মহাবালেশ্বরের নিকটবর্তী নুনেকালমে গ্রামে জন্মগ্রহণ করেছিলেন। তাঁর বাবা অত্যধিক মদ্যপান করতেন বলে জানা যায়। সেজন্য তাঁর মা রাস্তায় গান গেয়ে জীবিকা নির্বাহ করতেন। যমুনাবাই, পাঁচ সন্তানের মধ্যে বড় ছিলেন, তিনি তাঁর মায়ের সাথে নাচতেন। ১০ বছর বয়সে, তিনি একটি লোকশিল্প দলে যোগ দেন, যেখানে তিনি লাবণীর প্রথম পাঠ পেয়েছিলেন। পরবর্তীতে, যখন তাঁর বাবা তাঁদের সাথে যোগ দেন, তখন পরিবারটি একটি 'তামাশা' নৃত্যের দল গঠন করে, যেখানে তাঁর বাবা ঢোলক বাজাতেন এবং যমুনাবাই ও তাঁর সম্পর্কিত ভাই সেখানে নাচতেন।
আরও ভাল উপার্জন আর উন্নত জীবনের সন্ধানে, পরিবারটি মুম্বাইতে চলে এসেছিল এবং যমুনাবাই মুম্বইয়ের রাস্তায় রাস্তায় লাবণী এবং চলচ্চিত্রের গানগুলি উপস্থাপন শুরু করেন। তাঁদের রাস্তার প্রদর্শনী ভালোই চলছিল। আর এতে উৎসাহিত হয়ে তিনি একটি মঞ্চ প্রদর্শনী শুরু করেছিলেন। আর এভাবেই তাঁর মঞ্চজীবনের অভিষেক হয়েছিল। কিন্তু এই কাজ ১৯৭৫ সাল পর্যন্ত করা গিয়েছিল, এরপর চলচ্চিত্র আরও সহজলভ্য হয়ে গিয়েছিল এবং ফলস্বরূপ তাঁদের আয়ও কমে গিয়েছিল। যদিও যমুনাবাই তাঁর ভাগিনেয়ীদের একত্রিত করে আবারও একটি নতুন দল গঠন করেছিলেন যাতে তাঁরা আবারো ঘুরে দাঁড়াতে পারেন কিন্তু সেটাও সফলতার মুখ দেখেনি। এই সময়কালে, তিনি কোলহাটি উপজাতির, যে উপজাতি থেকে উঠে এসেছিলেন, তাদের সদস্যদের জন্য একটি স্বল্প মূল্যের আবাসন প্রকল্প সম্পন্ন করেছিলেন বলে বিভিন্ন সূত্র মারফত জানা যায়। 
১৯৭৫ সালে যমুনাবাই প্রখ্যাত কত্থক গুরু, বিরজু মহারাজের সাথে একত্রে দিল্লির একটি মঞ্চে নৃত্য পরিবেশন করেছিলেন, বিরজু মহারাজ যমুনাবাই ওয়াইকরের নৃত্যাভিনয়ের ব্যাপক প্রশংসা করেছিলেন। এই নৃত্য প্রদর্শন তাঁর পেশাকে আবারও পুনরুজ্জীবিত করতে সহায়তা করেছিল এবং এরপর থেকে তাঁর কলকাতা, ভোপাল, রায়পুর এবং দেশের আরো অন্যান্য জায়গায়, নৃত্য প্রদর্শন করার সুযোগ হয়েছিল। 
যমুনাবাই ওয়াইকর একাধিক পুরস্কার এবং সম্মানের প্রাপক
চৌধুরী আফজাল হক

তিনি মুফাক্কির-ই-আহরর "আহরার পার্টির চিন্তাবিদ" হিসাবে পরিচিত ছিলেন। তিনি যেমন অনেক বই লিখেছেন "জিন্দেগি", "মেহবু-ই-খুদা," "দীন-ই-ইসলাম," "আজাদী-ই-হিন্দ," "মেরা আফসানাহ," "জাওয়াহারাত," "মাশুকি-ই-পাঞ্জাব," "শাহোর," "দিহতিল রোমানপাকিস্তান ও অস্পৃশ্যতার," "Taareekh-ই আহরার," "দুনিয়া dozakh পারে," "ইসলাম ও সমাজতন্ত্র," ইত্যাদি।
আফজাল ১৯৪৮ সালের ৮ জানুয়ারি পাকিস্তানের লাহোরে মারা যান।
জিডব্লিউ১৭০৮১৭

জিডব্লিউ১৭০৮১৭ ছিল একটি মহাকর্ষীয় তরঙ্গ (জিডব্লিউ) সংকেত যা শেল উপবৃত্তাকার ছায়াপথ এনজিসি ৪৯৯৩ থেকে উদ্ভূত হয় এবং ১৭ আগস্ট ২০১৭ সালে লিগো এবং ভার্গো কর্তৃক পর্যবেক্ষীত হয়। দুইটি কাক্ষিক ক্ষয় কাছে আসতে থাকা নিউট্রন তারা সর্বশেষে সংযোজীত হয় এবং শেষ মুহূর্তে জিডব্লিউ-টি উৎপন্ন করে। এটিই প্রথম জিডব্লিউ পর্যবেক্ষণ যা অ-মহাকর্ষীয় নিমিত্তে নিশ্চিত হয়। পূর্বের পাঁচটি জিডব্লিউ, যা ছিল কৃষ্ণগহব্বরের সংযোজনের ফল তা শনাক্তকরণযোগ্য তড়িৎ-চৌম্বকীয় সংকেত উৎপন্ন করবে বলে প্রত্যাশিত ছিল না। তার বিপরীতে, এই সংযোজনের ফলাফল ৭ টি মহাদেশ এবং মহাকাশের ৭০ টি পর্যবেক্ষক কর্তৃক তড়িৎচৌম্বক বর্ণালীতে পর্যবেক্ষীত হয় যা বহু-ধাবক জ্যোতির্বিদ্যার একটি গুরুত্বপূর্ণ যুগান্তকারী হিসাবে চিহ্নিত। জিডব্লিউ১৭০৮১৭ এর আবিষ্কার এবং পরবর্তী পর্যবেক্ষণগুলিকে সায়েন্স জার্নাল (বৈজ্ঞানিক সাময়িকী) কর্তৃক ২০১৭ সালের ব্রেকথ্রু অভ দ্য ইয়ার পুরস্কার দেওয়া হয়।
মহাকর্ষীয় তরঙ্গ সঙ্কেত, জিডব্লিউ১৭০৮১৭ এর স্থিতি কাল ছিল প্রায় ১০০ সেকেন্ড, এবং এতে দুটি নিউট্রন তারার সংশ্লেষের জন্য প্রত্যাশিত তীব্রতা এবং কম্পাঙ্কের বৈশিষ্ট্যগুলি প্রদর্শীত হয়। তিনটি আবিষ্কারক যন্ত্রের অবস্থানে জিডব্লিউ-এর আগমনের সময়ের সামান্য পার্থক্য বিশ্লেষণ করে (দুটি লিগো এবং একটি ভার্গো) উৎসের আনুমানিক কৌণিক দিক পাওয়া যায়। স্বতন্ত্রভাবে, জিআরবি ১৭০৮১৭এ নামক একটি সংক্ষিপ্ত (স্থায়ীত্ব কাল ~২ সেকেন্ড) গামা-রশ্মি বিস্ফোরণ, ফারমি এবং ইন্টেগ্রাল মহাকাশযান কর্তৃক জিডব্লিউ সংযোজন সংকেতের ১.৭ সেকেন্ড পরে শনাক্ত হয়। এই আবিষ্কারক যন্ত্রগুলির মধ্যে খুব সীমিত দিকনির্দেশক সংবেদনশীলতা রয়েছে তবে, এরা আকাশের একটি বৃহত অঞ্চলকে নির্দেশিত করে যা মহাকর্ষীয় তরঙ্গের অবস্থানটিকে অধিক্রম করে। একটি দীর্ঘকালস্থায়ী অনুমান হলো, সংক্ষিপ্ত গামা-রে বিস্ফোরণ নিউট্রন তারা সংযুক্তির কারণে ঘটে।
পরবর্তীতে, প্রত্যাশিত দৃশ্যমান তরঙ্গদৈর্ঘ্যে নির্গমনের সন্ধান পওয়ার জন্য তীব্র পর্যবেক্ষণ অভিযান চালানো হয়। জিডব্লিউ শনাক্তকরণের দ্বারা চিহ্নিত অঞ্চলটি অনুসন্ধানের সময় ছায়াপথ এনজিসি ৪৯৯৩-তে মহাকর্ষীয় তরঙ্গ সংকেতের ১১ ঘণ্টা পরে, এটি ২০১৭জিএফও (মূলত এসএসএস ১৭এ) নামক একটি জ্যোতির্বৈজ্ঞানিক অস্থায়ী স্থান পাওয়া যায়। পরবর্তী দিন এবং সপ্তাহব্যাপি অসংখ্য রেডিও থেকে এক্স-রে তরঙ্গদৈর্ঘ্যের দূরবীন দ্বারা এটি পর্যবেক্ষণ করা হয় যা নিউট্রন সমৃদ্ধ পদার্থের একটি দ্রুত চলনশীল, দ্রুত শীতল হওয়া মেঘ হিসাবে প্রতীয়মান হয় যা নিউট্রন তারা সংযোজন থেকে নির্গত প্রত্যাশিত ধ্বংসাবশেষের অনুরূপ।
অক্টোবর ২০১৮ সালে, জ্যোতির্বিদরা জানান যে, জিআরবি ১৫০১০১বি, ২০১৫ সালে শনাক্ত হওয়া একটি গামা-রে বিস্ফোরণের ঘটনা জিডব্লিউ ১৭০৮১৭ এর সাথে সাদৃশ্যপূর্ণ হতে পারে। ঘটনাদ্বয়ের মাঝে গামা রশ্মি, দৃশ্যমান এবং এক্স-রে নিঃসরণের ক্ষেত্রে এবং একই সাথে এদের নিবাস ছায়াপথের প্রকৃতির মিল, "লক্ষণীয়" হিসেবে বিবেচিত, এবং এই লক্ষণীয় সাদৃশ্য ইঙ্গিত দেয় যে পৃথক এবং স্বতন্ত্র ঘটনাদ্বয় উভয়ই নিউট্রন তারার একীকরণের ফল হতে পারে এবং উভয়ই কিলোনোভার এযাবৎকালের অজানা কোনো শ্রেণি হতে পারে। গবেষকদের মতে, কিলোনোভাগুলি পূর্বে উপলব্ধ কিলোনোভার চেয়েও বিচিত্র এবং হরহামেশা হতে পারে। আবার, বহু-ধাবক জিডব্লিউ১৭০৮১৭ এর একটি অংশ জিআরবি ১৭০৮১৭এ এর ​​উপাত্তের সাথে সাদৃশ্যের কারণে জিআরবি ১৬০৮২১বি নামক একটি গামা-রে বিস্ফোরণের ঘটনাকে এখন একটি কিলোনাভা হিসাবে গণ্য করা হয়েছে।
হলদি কুমকুম

হলদি কুমকুম বা হলদি কুমকুম অনুষ্ঠান হল ভারতের একটি সামাজিক অনুষ্ঠান যেখানে বিবাহিত মহিলারা তাদের বিবাহ মর্যাদার প্রতীক হিসাবে এবং স্বামীর দীর্ঘজীবনের প্রত্যাশায় "হলদি" (হলুদ) এবং "কুমকুম" (সিঁদুর গুঁড়ো) কপালে লাগান।
অনুষ্ঠানটি পশ্চিম ভারতের মহারাষ্ট্র, গুজরাত, রাজস্থান এবং গোয়া রাজ্যে বিশেষভাবে জনপ্রিয়। তামিলনাড়ুতে, এটি আদিপেরুক্কু ওরফে আদি বর্ষা উৎসব হিসাবে উদযাপিত হয়। আদিপেরুক্কু হল তামিল আদি মাসের ১৮তম দিনে (জুলাই থেকে আগস্টের মাঝামাঝি) উদযাপিত একটি হিন্দু তামিল উৎসব। বিবাহিত মহিলারা বন্ধুবান্ধব, আত্মীয়স্বজন এবং নতুন পরিচিতজনদেরকে একটি আনন্দঘন এবং মজাদার পরিবেশে দেখাসাক্ষাত করার জন্য আমন্ত্রণ জানান। এই জাতীয় অনুষ্ঠানে চুড়ি, মিষ্টি, ছোট অলঙ্কার, ফুল, সুপারি পাতা এবং বাদাম পাশাপাশি নারকেল বিতরণ করা হয়। জলখাবারের মধ্যে রয়েছে কেরেচে পানহে (কাঁচা আমের রস) এবং ভাতলী ডাল।